open-index/open-wikipedia-markdown huggingface dataset:
২০১২ গুৱাহাটীৰ যুৱতী উৎপীড়ণ ঘটনা

৯ জুলাই ২০১২ তাৰিখে অসমৰ ৰাজধানী চহৰ গুৱাহাটীত, এগৰাকী যুৱতীৰ ওপৰত এখন বাৰৰ বাহিৰত প্ৰায় ৩০জন পুৰুষৰ এটা দলৰ দ্বাৰা উৎপীড়ন চলোৱা হৈছিল, যাৰ বহুতক পৰৱৰ্তী সময়ত ঘটনাটোৰ ভিডিঅ' ফুটেজৰ ওপৰত ভিত্তি কৰি গ্ৰেপ্তাৰ কৰা হৈছিল। নিউজ লাইভৰ এজন স্থানীয় টিভি সাংবাদিকৰ বিৰুদ্ধে দলটোক প্ৰৰোচিত কৰাৰ অভিযোগ উঠিছিল আৰু ২০ জুলাই ২০১২ ত তেওঁক গ্ৰেপ্তাৰ কৰা হৈছিল।

## ঘটনা
৯ জুলাই ২০১২ তাৰিখে, দুগৰাকী মহিলা এখন বাৰৰ পৰা ওলাই অহাৰ পিছত বাহিৰত থিয় হৈ থকা পুৰুষৰ এটা দলৰ সৈতে শাৰীৰিক সংঘাতত লিপ্ত হয়। ওচৰতে থকা নিউজ লাইভৰ এজন সাংবাদিক গৌৰৱ জ্যোতি নেওগে তেওঁৰ কাৰ্যালয়লৈ ফোন কৰি কেমেৰা আৰু কৰ্মচাৰীসকলক উক্ত সংঘাতৰ দৃশ্যগ্ৰহণ কৰিবলৈ কৈছিল। যদিও উৎপীড়ণৰ বলিহোৱা ছোৱালীজনীয়ে নিজকে ৰক্ষা কৰাৰ চেষ্টা কৰিছিল, তথাপিও তেওঁক দুবাৰকৈ দলটোৱে উৎপীড়ণ কৰে। অৱশেষত, প্ৰায় আধা ঘণ্টাৰ পিছত, 'দৈনিক আজিৰ অসমৰ' আন এগৰাকী সাংবাদিক মুকুল কলিতাই হস্তক্ষেপ কৰি ছোৱালীজনীক উদ্ধাৰ কৰে। আৰক্ষী ঘটনাস্থলীত উপস্থিত হোৱাৰ পিছত ছোৱালীজনীক ঘৰলৈ ঘূৰাই নিয়া হয় আৰু গোচৰ ৰুজু কৰা হয়। ভিডিঅ' ফুটেজৰ পৰা চিনাক্তকৰণৰ অভিযোগৰ ভিত্তিত মুখ্য অভিযুক্ত হিচাপে অমৰজ্যোতি কলিতাক গ্ৰেপ্তাৰ কৰা হয়।

## প্ৰতিক্ৰিয়া
এই ঘটনাটোৰ ভিডিঅ'টো অসমীয়া বাতৰি চেনেল নিউজ লাইভৰ দ্বাৰা সম্প্ৰচাৰিত হোৱাৰ ঠিক পিছতে ৰাষ্ট্ৰীয় আৰু স্থানীয় সংবাদ মাধ্যমত একপ্ৰকাৰৰ হুলস্থূলৰ সৃষ্টি হয়, ইউটিউবতো ভাইৰেল হৈ পৰে আৰু ভাৰতত মহিলা আৰু মানৱ অধিকাৰৰ সুৰক্ষাসম্পৰ্কে বিতৰ্কৰ সৃষ্টি কৰে। ২০১২ চনৰ ২০ জুলাইলৈ ২২জন অভিযুক্তৰ ভিতৰত ১২ জনক গ্ৰেপ্তাৰ কৰা হয়। মূল অভিযুক্ত অমৰজ্যোতি কলিতাই ২৩ জুলাইত বাৰাণসীত উত্তৰ প্ৰদেশ আৰক্ষীৰ ওচৰত আত্মসমৰ্পণ কৰে। পিছদিনা অসম আৰক্ষীয়ে কলিতাৰ জিম্মা ল'বলৈ বাৰাণসীলৈ গৈছিল আৰু ঘোষণা কৰা হৈছিল যে চিনাক্ত কৰা ১৭জন অভিযুক্তৰ ভিতৰত ১৪ জনক গ্ৰেপ্তাৰ কৰা হৈছে। ৰাষ্ট্ৰীয় মহিলা আয়োগৰ (এনচিডব্লিউ) প্ৰতিনিধি অলকা লাম্বাক এই ঘটনাৰ তদন্তৰ বাবে গুৱাহাটীলৈ প্ৰেৰণ কৰা হৈছিল, দুৰ্ঘটনাক্ৰমে এখন সংবাদমেলত ভুক্তভোগীৰ পৰিচয় প্ৰকাশ কৰাৰ বাবে তেওঁ সমালোচিত হৈছিল। শিশু অধিকাৰ বিশেষজ্ঞসকলে এনচিপিচিআৰ (শিশু অধিকাৰ সুৰক্ষাৰ ৰাষ্ট্ৰীয় আয়োগ)ৰ পৰিৱৰ্তে এন চি ডব্লিউক গোচৰটো হস্তান্তৰ কৰাৰ বাবেও চৰকাৰক সমালোচনা কৰে যিহেতু ভুক্তভোগী যুৱতীগৰাকী নাবালিকা আছিল।

## ৰায়দান
প্ৰধান অভিযুক্ত অমৰজ্যোতি কলিতাকে ধৰি এই গোচৰৰ এঘাৰজন অভিযুক্তক ৭ ডিচেম্বৰ ২০১২ ত দোষী সাব্যস্ত কৰা হৈছিল আনহাতে আন চাৰিজনক নিৰ্দোষী ঘোষণা কৰা হয়। মুখ্য ন্যায়িক দণ্ডাধীশ এছ.পি. মৈত্ৰাই মুখ্য অভিযুক্ত অমৰজ্যোতি কলিতাৰ লগতে আন ১০ জনক আইপিচিৰ বিভিন্ন ধাৰাৰ অধীনত দোষী সাব্যস্ত কৰে, যেনে ১৪৩ – বেআইনী সমাবেশ, ৩৪১- অন্যায়ভাৱে সংযম, ২৯৪ -অশ্লীল কাৰ্য্য, ৩২৩ – স্বেচ্ছাই আঘাত প্ৰাপ্ত কৰা আৰু ৩৫৪ – মহিলাগৰাকীক আক্ৰমণ বা অপৰাধমূলক বল প্ৰয়োগ কৰা।

পিছত সাংবাদিক গৌৰৱ জ্যোতি নেওগক গুৰুত্বৰ প্ৰমাণৰ অভাৱত হাফিজুদ্দিন, দিগন্ত বসুমতাৰী আৰু জিতুমণি ডেকাৰ সৈতে নিৰ্দোষী ঘোষণা কৰা হৈছিল।

## তথ্যসূত্ৰ

শ্ৰেণী:গুৱাহাটী
শ্ৰেণী:স্বাধীনোত্তৰ অসম
শ্ৰেণী:অপৰাধ
উষা কিৰণ

**উষা কিৰণ** (; ২২ এপ্ৰিল ১৯২৯-৯ মাৰ্চ ২০০০) এগৰাকী ভাৰতীয় অভিনেত্ৰী আছিল। চাৰি দশক জোৰা অভিনয় জীৱনত তেওঁ ৩০০খনৰো অধিক হিন্দী, গুজৰাটী আৰু মাৰাঠী ভাষাৰ ছবিত অভিনয় কৰিছে। ইয়াৰ ভিতৰত উল্লেখযোগ্য *দাগ* (১৯৫২),*পাতিলা* (১৯৫৩),*বাদবান* (১৯৫৪),*বাৱৰ্চী* (১৯৭২)*চুপকে চুপকে* (১৯৭৫), আৰু *মিলি* (১৯৭৫)। তেওঁ ১৯৯৬-ৰ পৰা ১৯৯৭-লৈ মুম্বাইৰ নগৰপাল আছিল।
## ব্যক্তিগত জীৱন
তেওঁৰ দেউতাকৰ নাম আছিল বালকৃষ্ণ বিষ্ণু মাৰাথে আৰু মাকৰ নাম আছিল ৰাধা। মাক-দেউতাৰ পাঁচজনী  জীয়েকৰ ভিতৰত তেওঁ আছিল দ্বিতীয়। মুম্বাইৰ এল.টি.এম.এম.জি হাস্পাতালৰ ডীন ডাঃ মনোহৰ খেৰৰ সৈতে তেওঁ বিবাহ সম্পন্ন হয়। তেওঁ তেওঁ দুই সন্তানৰ মাতৃ, পুত্ৰ অদ্বৈত খেৰ আৰু জীয়ৰী তন্বী আজমী। পুত্ৰ অদ্বৈত পুৰ্বে ম়ডেল আছিল আৰু বৰ্তমান পত্নী, ১৯৮২ৰ ‘ফেমিনা মিচ ইণ্ডিয়া’ উত্তৰা মাত্ৰে খেৰৰ সৈতে নাচিকত বসতি স্থাপন কৰি আছে। উষা কিৰণৰ জীয়ৰী তন্বী আজমী এগৰাকী প্ৰখ্যাত দূৰদৰ্শন আৰু চলচ্চিত্ৰ অভিনেত্ৰী। তেওঁ শাবানা আজমীৰ ভাতৃ, প্ৰখ্যাত চিনেমেটোগ্ৰাফাৰ বাবা আজমীৰ পত্নী।

## কৰ্মজীৱন
এম.জি. ৰংগেকাৰৰ মাৰাঠী নাটক *আশীৰ্বাদ*ৰ যোগেদি তেওঁ অভিনয় জীৱনৰ পাতনি মেলে। তেওঁৰ প্ৰথম চলচ্চিত্ৰাভিনয় ১৯৪৩ চনত, মাৰাঠী ছবি *কুবেৰ*ত। অমিয় চক্ৰৱৰ্তীয়ে *গৌণ*(১৯৫০) ছবিৰে তেওঁৰ হিন্দী দৰ্শকৰ সৈতে পৰিচিত কৰাই দিয়ে, য’ত তেওঁৰ বিপৰীতে অভিনয় কৰিছিল ৱাস্তিয়ে। তাপপিছত তেওঁ মনোহৰ দেশাইৰ সৈতে অভিনয় কৰে জে.বি.এইচ. ৱাডিয়াৰ *মদহোচ*ত। হ’লেও তেওঁৰ অভিনয় জীৱনৰ উত্তৰণ হয় *দাগ* (১৯৫২) আৰু *পাতিলা* (১৯৫৩) ছবিৰ যোগে। এই ছবি দুখনত তেওঁৰ বিপৰীতে অভিনয় কৰিছিল ক্ৰমে দিলীপ কুমাৰ আৰু দেবানন্দই। তেওঁ অসংখ্য জনপ্ৰিয় হিন্দী ছবি, যেনে- *নজৰানা* (১৯৬১),*বাদবান (১৯৫৪),*কাবুলিৱালা* (১৯৬১), *মিলি* (১৯৭৫),*বাৱৰ্চী* (১৯৭২),*চুপকে চুপকে* (১৯৭৫) আদিত অভিনয় কৰিছে। *বানবান*ৰ অভিনয়ৰ বাবে তেওঁ ১৯৫৫ চনৰ শ্ৰেষ্ঠ সহযোগী অভিনেত্ৰীৰ [[ফিল্মফেয়াৰ বঁটা]] লাভ কৰে।

তেওঁৰ প্ৰখ্যাত মাৰাঠী ছবিৰ ভিতৰত আছে- *শিকলেলি বায়কো*, *জসছ তছে*, *পোষ্টালি মুলগি*, *দুধ ভাকৰ*, *স্ত্ৰী জন্ম হী তুজি কাহানী*, *কন্যাদান*, *গৰীব গাৰ্চি লেক* আৰু *কাঞ্চনজংঘা*। *কন্যাদান''ৰ বাবে তেওঁ মহাৰাষ্ট্ৰ চৰকাৰৰ শ্ৰেষ্ঠ অভিনেত্ৰীৰ বঁটা লাভ কৰিছিল।

তেওঁ ৰাজ কাপুৰ, অশোক কুমাৰ, ৰাজেন্দ্ৰ কুমাৰ, ৰাজেশ খান্না, ধৰ্মেন্দ্ৰ, অমিতাভ বচ্চন আদি তাৰকা অভিনেতাৰ সৈতে অভিনয় কৰিছে।
## মৃত্যু
৯ মাৰ্চ ২০০০ত নাচিক কৰ্কটৰোগ চিকিৎসালয়ত একসত্তৰ বছৰ বয়সত তেওঁৰ মৃত্যু হয়। তেওঁ কৰ্কট ৰোগত ভুগি আছিল।
## তথ্য উৎস

## বাহ্যিক সংযোগ
* 
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:মাৰাঠী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
নিমিষা ছাজায়ন

**নিমিষা ছাজায়ন** (, জন্ম: ৪ জানুৱাৰী ১৯৯৭) হৈছে এগৰাকী ভাৰতীয় অভিনেত্ৰী। তেখেতে প্ৰধানকৈ মালয়ালম ভাষাৰ ছবিত অভিনয় কৰে। দিলীশ পোথানৰ দ্বাৰা পৰিচালিত 'থোণ্ডিমুথালাম দ্ৰিক্ষাক্ষিয়াম'ৰ জৰিয়তে তেখেতে অভিষেক ঘটায়। 'অৰো কোপ্ৰাচিধা পায়ান' আৰু 'চোলা' নামৰ ছবি দুখনত আগবঢ়োৱা প্ৰদৰ্শনৰ বাবে নিমিষা ছাজায়নলৈ ২০১৮ চনত কেৰালা ৰাজ্যিক চলচ্চিত্ৰৰ শ্ৰেষ্ঠ অভিনেত্ৰীৰ বঁটা আগবঢ়োৱা হয়।

## প্ৰাৰম্ভিক জীৱন
নিমিষাৰ জন্ম হৈছিল বোম্বাইত। পিতৃ ছাজায়ন এগৰাকী অভিযন্তা। আনহাতে মাতৃ হৈছে বিন্ধু ছাজায়ন। তেওঁলোক জন্মসূত্ৰে কেৰালাৰ কোল্লাম জিলাৰ। নিমিষাৰ মাতৃৰ পৈতৃক ঘৰ কোল্লাম জিলাৰ পুনালোৰত অৱস্থিত।

মুম্বাইত থকা কাৰ্মেল কনভেণ্ট বিদ্যালয়ৰ পৰা নিমিষাই প্ৰাৰম্ভিক শিক্ষা গ্ৰহণ কৰে। ইয়াৰ পিছত তেখেতে মুম্বাইস্থিত কেজে ছোমায়া মহাবিদ্যালয়ৰ পৰা স্নাতক ডিগ্ৰী অৰ্জন কৰে। নিমিষা টায়কোৱাণ্ডুত ব্লেকবেল্টপ্ৰাপ্ত। টায়কোৱাণ্ডুৰ বহুকেইখন ৰাষ্ট্ৰীয় প্ৰতিযোগিতাত নিমিষাই মহাৰাষ্ট্ৰক প্ৰতিনিধিত্ব কৰে। উল্লেখ্য যে, অষ্টম শ্ৰেণীত পঢ়ি থাকোঁতেই নিমিষাই ব্লেক বেল্ট অৰ্জন কৰিছিল।

## অভিনয়-জীৱন
'থোণ্ডিমুথালাম দ্ৰিক্ষাক্ষিয়াম' নামৰ ছবিখনত পোনপ্ৰথমবাৰৰ বাবে নিমিষাক দেখা যায়। ছবিখনৰ পৰিচালক আছিল দিলীশ পোথান। ছবিখনত নিমিষাই শ্ৰীজা নামৰ শীৰ্ষ চৰিত্ৰটি ৰূপায়ণ কৰে। পৰৱৰ্তী সময়ত নিমিষাই বি.অজিতকুমাৰৰ অভিষেককাৰী ছবি "ইড়া"তো মুখ্য চৰিত্ৰত অৱতীৰ্ণ হয়। ছবিখনৰ প্ৰযোজক আছিল ৰাজীৱ ৰবি।

'অৰো কোপ্ৰাচিধা পায়ান' আৰু 'চোলা' নামৰ ছবি দুখনৰ বাবে নিমিষাই ২০১৯ চনত অনুষ্ঠিত হোৱা ৪৯সংখ্যক কেৰালা ৰাজ্যিক চলচ্চিত্ৰ বঁটাত শ্ৰেষ্ঠ অভিনেত্ৰীৰ সন্মান লাভ কৰে। ছবি দুখনৰ পৰিচালক আছিল যথাক্ৰমে মধুপাল আৰু সানাল কুমাৰ শশীধৰণ। 'চ'লা' নামৰ ছবিখনত আগবঢ়োৱা অভিনয়ৰ বাবেও নিমিষাই কিছুপৰিমাণে খ্যাতি অৰ্জন কৰে। এই ছবিখনৰ প্ৰিমিয়াৰ একাধিক চলচ্চিত্ৰ মহোৎসৱত সম্পন্ন হৈছিল।

২০২১ বৰ্ষত নিমিষাই "দ্য গ্ৰেট ইণ্ডিয়ান কিটছেন" নামৰ ছবিখনত এটি শক্তিশালী চৰিত্ৰ ৰূপায়ণ কৰে। চৰিত্ৰটো আছিল এগৰাকী নৱবিবাহিতা যুৱতীৰ। নতুন ঘৰখনত নিজ স্বামী আৰু পৰিয়ালৰ আনসকল সদস্যৰ দ্বাৰা সমুখীন হোৱা প্ৰত্যাহ্বানৰ লগত এইগৰাকী যুৱতীয়ে কিদৰে মোকাবিলা কৰে, তাকেই ছবিখনত উপস্থাপন কৰা হয়। ছবিখনৰ লগতে নিমিষাৰ অভিনয়-শৈলীকো সমালোচকসকলে প্ৰশংসা কৰে। 'হিন্দুস্তান টাইমছ'ত হৰিচৰণ পুডিপেৰিয়ে নিমিষাৰ অভিনয়ৰ প্ৰশংসা কৰি কয় যে-"ছবিখনৰ শীৰ্ষ অভিনেত্ৰী নিমিষা ছাজায়ন অবিশ্বাস্যভাৱে পতিয়নযোগ্য। " একেটা বৰ্ষতে নিমিষাই 'নায়াট্টু' আৰু 'মালিক' নামৰ ছবি দুখনত অভিনয় কৰে। দুয়োখন ছবিয়েই সমালোচকৰ মাজত সমাদৃত। নিমিষাৰ পৰৱৰ্তী ছবিসমূহ হৈছে 'থোৰামুখম' আৰু 'অৰ’ থেক্কান থল্লু কেচ'।

## বঁটা আৰু মনোনয়ন

## তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:মালয়ালম চলচ্চিত্ৰৰ অভিনেত্ৰী
পানীন্দ্ৰনাথ গগৈ

**পানীন্দ্ৰনাথ গগৈ** (১৮৭১-১৯০০) অসমৰ এজন সাহিত্যিক। তেখেতৰ গৃহ জিলা লখিমপুৰ। গগৈ দেৱ লখিমপুৰ জিলাৰ পদ্মনাথ গোহাঞি বৰুৱাৰ সমসাময়িক এজন সাহিত্যিক আছিল। তেখেতৰ নামত প্ৰকাশিত তিনিখন গ্ৰন্থৰ তথ্য পোৱা যায়। সেয়া হ’ল ক্ৰমে- *লৰাশিক্ষা আগছোৱা*, *লৰাশিক্ষা মাজছোৱা* আৰু *লৰাশিক্ষা শেহছোৱা। * (আখৰ জোঁটনি গ্ৰন্থত থকাৰ দৰে উল্লেখ কৰা হৈছে। )

## জন্ম আৰু মৃত্যু
তেখেতৰ জন্ম হয় ১৮৭১ চনত লখিমপুৰ জিলাত। পিতৃৰ নাম কতীয়া গগৈ। মৃত্যু হয় ১৯০০ চনত। 

## সাহিত্যৰাজি
*লৰাশিক্ষা আগছোৱা
*লৰাশিক্ষা মাজছোৱা
*লৰাশিক্ষা শেহছোৱা। 

## অন্যান্য
তেখেতৰ মৃত্যুত পদ্মনাথ গোহাঞি বৰুৱাই কবিতাত লিখিছিল-

বিষাদ ডাৱৰ হিয়া আকাশৰ
বৰষি পাতল হই
শোকৰ উপৰি উপৰিঞ্চিত শোক
ছাতিলা পানীন্দ্ৰ গই

জোনাকী কাকতত পানীন্দ্ৰনাথ গগৈৰ তিনিটা প্ৰবন্ধ প্ৰকাশ পাইছিল- 
*জাতীয় প্ৰেম, 
*আমাৰ উন্নতি নে অৱনতি আৰু 
*তেন্তেনো আমাৰ উপায় কি?

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমীয়া সাহিত্যিক
শ্ৰেণী:অসমীয়া শিক্ষাবিদ
ৱানচোৱা

**ৱানচোৱা** তিৱা জনগোষ্ঠীৰ এটা উল্লেখযোগ্য কৃষিভিত্তিক লোক-উৎসৱ। ইয়াক পিঠাগুড়ি খুন্দা উৎসৱ বুলিও জনা যায়। জুন-জুলাই মাহত সচৰাচৰ মঙলবাৰৰপৰা বৃহস্পতিবাৰলৈ এই উৎসৱ তিৱা বসতিপ্ৰধান অঞ্চলত পালন কৰা হয়। তিৱাসকলৰ মাজত আমচাই, মাৰ্জং, ৰংখাই, আমলি, আমখা, আমৰি আদি বিভিন্ন ফৈদ আছে। সকলোবোৰ ফৈদে একেদিনাই এই উৎসৱটো পালন নকৰে। প্ৰতি পাঁচ বছৰৰ মূৰে মূৰেহে এই ৱানচোৱা উৎসৱটো নিৰ্দিষ্ট ফৈদবোৰে পালন কৰে আৰু যিটো ফৈদে এই উৎসৱটো পাতে সেই ফৈদৰ লোকসকলেহে ইয়াত অংশগ্ৰহণ কৰিব পাৰে।

## বিৱৰণ
ৱানচোৱা অনুষ্ঠান আৰম্ভ কৰাৰ আগেয়ে তেওঁলোকৰ ইষ্ট দেৱতাক সন্তুষ্ট কৰিবলৈ এটা গাহৰি উৎসৰ্গা কৰা হয়। এই উৎসৱ পালন কৰা হয় চামাদি (ডেকাচাং)ৰ প্ৰধান মুৰব্বী চাংদলৈৰ চোতালত। এই উৎসৱত পিঠাগুড়ি খুন্দিবৰ বাবে চাংদলৈৰ চোতালত প্ৰায় ২০/২১টা মান উৰল পুতি থোৱা হয়। আনহাতে যিসকল পাণ্ঠাই পিঠাগুড়ি খুন্দিব, তেওঁলোকে অইন এঘৰত ধুতি, তাগলা (জেকেট) আৰু খেনাছ (পাগুৰি) এই পৰম্পৰাগত পোছাক পৰিধান কৰে। নিৰ্দিষ্ট সময়ত তেওঁলোকক চাংদলৈৰ ঘৰলৈ আদৰণি জনোৱা হয়। পাণ্ঠাসকল চাংদলৈৰ চোতালত উপস্থিত হ’লে দুগৰাকীমান যুৱতীয়ে তেওঁলোকক বাঁহৰ চুঙাত জু (মদ) আপ্যায়ন কৰে আৰু কিছুমানে উৰালৰ চাৰিওফালে খ্ৰাম (ঢোল), পংশী (বাঁহী) বজাই থাকে।  চাংদলৈৰ ঘৰৰ ভিতৰৰপৰা অইন এটা পাঠাৰ দলে ইজনে সিজনৰ কঁকালত ধৰি নাচি নাচি স্তুতি গীত গাই চোতাললৈ ওলাই আহে আৰু তেওঁলোকৰ লগত পূৰ্বৰ পাণ্ঠাৰ দলটোৱেও লগ হৈ উলৰ চৌদিশে ঘূৰি ঘূৰি নাচিবলৈ ধৰে। নাচৰ শেষত পাণ্ঠাসকলে উৰলৰ ওপৰৰপৰা কলপাত গুচাই তিয়াই থোৱা চাউলবোৰ খুন্দিবলৈ ধৰে চাংদলৈৰ চোতালত সমবেত একে ফৈদৰ আন আন লোকসকলেও তেতিয়া এই পিঠাগুড়ি খুন্দাত ভাগ লয় আৰু আনন্দত মতলীয়া হৈ ইজনে আনজনৰ গালৈ পিঠাগুড়ি ছটিয়াই আৰু গালে মুখে সানে। তাৰ পাছত পিঠাগুড়ি খুন্দাৰ বাবে ৰখা অৱশিষ্ট চাউলখিনি প্ৰত্যেকৰে মাজত অলপ অলপকৈ বিতণ কৰা হয়। ইয়াক লক্ষ্মী ঘৰলৈ নিয়া বুলি কয়। পিঠাগুড়ি খুন্দা শেষ হোৱাৰ পাছত উৰলৰ মাৰিবোৰ চোতাললৈ দলিয়াই দি ৱানচোৱা উৎসৱৰ সামৰণি মাৰে। 

## তথ্য সংগ্ৰহ

শ্ৰেণী:অসমৰ উৎসৱসমূহ
শ্ৰেণী:তিৱা জনগোষ্ঠী
শ্যামা (অভিনেত্ৰী)

**শ্যামা** (জন্ম: **খুৰচিদ আখটাৰ**; ; ৭ জুন ১৯৩৫-১৪ নবেম্বৰ ২০১৭) এগৰাকী হিন্দী চলচ্চিত্ৰৰ অভিনেত্ৰী আছিল। ১৯৪৫ৰ ১৯৮৯লৈ তেওঁ অভিনয় জীৱনত সক্ৰিয় হৈ আছিল। তেওঁক *আৰপাৰ*, *বৰসাত কী ৰাত* আদি ছবিৰ বাবে খ্যাত।
## ব্যাক্তিগত জীৱন
১৯৩৫ চনত এটা মুছলমান পৰিয়ালত তেওঁৰ জন্ম হয়। ১৯৫৩ চনত ফলি মিস্ত্ৰীৰ সৈতে তেওঁৰ বিবাহ সম্পন্ন হয়। ফলি মিস্ত্ৰী গুজৰাটৰ এজন পাৰ্চী সম্প্ৰদায়ৰ লোক আছিল। শ্যামাৰ অভিনয় জীৱনত প্ৰভাৱ পৰিব বুলি তেওঁলোকে এই বিবাহৰ কথা দহ বছৰ ধৰি গোপনে ৰাখিছিল। সেই সময়ত বিবাহিত বুলি জানিলে মহিলা তাৰকাৰ অনুগামীৰ সংখ্যা হ্ৰাস পাব বুলি ভবা হৈছিল। তেওঁলোকৰ প্ৰথম সন্তানটো জন্মৰ সময়তহে এই বিবাহৰ কথা প্ৰকাশ পাইছিল। দম্পতিহালৰ তিনিটা সন্তান আছিল, পুত্ৰ ফাৰুক আৰু ৰোহিত্তন, জীয়ৰী চিৰিন। ফলি মিস্ত্ৰীৰ মৃত্যু ১৯৭৯ চনত হয়। তাৰপিছৰে পৰা শ্যামাই মুম্বাইত থাকিবলৈ লৈছিল।

## কৰ্মজীৱন
১৯৪০ৰ দশকত লাহোৰৰ পৰা মুম্বাইলৈ আহিছিল। তেওঁ কম বয়সতে চৌকত ৰিজভিৰ *জীন্নত*ত (১৯৪৫) নুৰজাহানৰ ভূমিকাত আৰু *মীৰাবাই* (১৯৪৭) ছবিত অভিনয় কৰে। ১৯৫৭ চনত তেওঁক শাম্মী কাপুৰৰ সৈতে ধ্ৰুপদী ৰোমান্তিক ছবি *মিৰ্জা চাহিবা*ত দেখা যায়।  

পৰিচালক বিজয় ভাটে তেওঁক মঞ্চনাম শ্যামা দিয়ে, যি নামেৰে তেওঁ পৰৱৰ্তী ছবিবোৰত অভিনয় কৰিছিল। তেওঁ গুৰু দত্তৰ *আৰপাৰ*ত মুখ্য ভূমিকাত অভিনয় কৰে। তাৰপিছত কৰে *বৰসাত কী ৰাত* আৰু এইখনক তেওঁৰ সৰ্বশ্ৰেষ্ঠ প্ৰদৰ্শন বুলি ভবা হয়। তেওঁ পঞ্চাচ আৰু ষাঠিৰ দশকৰ এগৰাকী আগশাৰীৰ মুখ্য অভিনেত্ৰী আছিল আৰু ১৫০খনত কৈও অধিক ছবিত অভিনয় কৰিছিল; ইয়াৰ বহুতো নায়িকাৰ চৰিত্ৰত। *মিলন*, *ভাইভাই* (১৯৫৬),*মিৰ্জা চাহিবা* (১৯৫৭),*ভাবী* (১৯৫৭) আৰু *সাৰদা*ত (১৯৫৭) তেওঁৰ বহুমুখী অভিনয় প্ৰতিভা দেখা যায়। *সাৰদা* ছবিৰ অভিনয়ৰ বাবে তেওঁ ১৯৫৮ চনৰ শ্ৰেষ্ঠ সহযোগী অভিনেত্ৰীৰ ফিল্মফেয়াৰ বঁটা পায়।

পঞ্চাছৰ দশকৰ শেষৰ ফালৰ তেওঁ এনে এগৰাকী অভিনেত্ৰী আছিল, যিয়ে সংগীত পৰিচালক আৰু গীতিকাৰসকলৰ ছন্দ আৰু গীতৰ প্ৰতি আটাইতকৈ ধনাত্মক সঁহাৰি দিছিল। শ্যামাৰ ওপৰত চিত্ৰায়িত কৰা "এ দিল মুঝে বতাদে", "ও চান্দ জহাঁ ও যায়ে", "এ লো মেঁ হৰি পিয়া", "দেখো ও চান্দ চুপ কে কৰাতা হ্যায় ক্যা ইছাৰা" আদি গীত তেওঁৰ সংবেদনশীল অভিনয়ৰ উদাহৰণ। তেওঁ "দো বেহেন"ত (১৯৫৯) দুজনী পৰস্পৰ বিপৰীতধৰ্মী চৰিত্ৰৰ ভনীয়েকৰ দ্বৈত চৰিত্ৰত অভিনয় কৰিছিল।

এটা সাক্ষাৎকাৰত তেওঁ উল্লেখ কৰিছিল, ‘মই কেতিয়াও (অভিনয়ৰ বিষয়ে) শিকিবলগীয়া হোৱা নাই। মই আত্মবিশ্বাসী আছিলো আৰু বেছি চিন্তা কৰিবৰ প্ৰয়োজন নাছিল।’ তেওঁ বিশ্বাস কৰিছিল, তাৰকা জন্মে, তৈয়াৰ কৰিব পৰা নাযায়।

জনী ৱাকাৰ আৰু শ্যামাই *চু মন্তৰ*, *আৰপাৰ*, *মুচাফিৰখানা*, *খোটে পেইছে* আৰু *খেল খিলাড়ি কা*ত একেলগে কাম কৰে। পিছৰ সময়চোৱাত তেওঁ ছবি যেনে- *মাষ্টাৰজী* (১৯৮৫)*অজনবী* (১৯৭৪),*শাৱন ভাদো* (১৯৭০),*দিল দিয়া দৰ্দ লিয়া* (১৯৬৬) আদিত স্মৰণীয় চৰিত্ৰত অভিনয় কৰিছে।
### মৃত্যু
১৪ নবেম্বৰ ২০১৭ত ৮২ বছৰ বয়সত হাওফাওৰ সংক্ৰমণ হৈ শ্যামাৰ মৃত্যু হয়। তেওঁক মুম্বাইৰ মেৰাইন লাইনৰ বড়া কবৰস্তানত সমাধিস্থ কৰা হয়।

## তথ্য উৎস

## বাহ্যিক সংযোগ
* 
* Shyama Filmography Upperstall
* Shyama Profile Cineplot
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
শ্ৰেণী:মৃত ব্যক্তি
সোণালী দেৱ

**সোণালী দেৱ** (; জন্ম: ১৯৭২) এগৰাকী সমকালীন ভাৰতীয় আমেৰিকান ৰোমাণ্টিক ঔপন্যাসিক। তেওঁক *আ বলিউড এফেয়াৰ* কিতাপখনৰ বাবে জনা যায়।

## সংক্ষিপ্ত জীৱনী
১৯৭২ চনৰ আগে-পিছে সোণালী দেৱৰ জন্ম হৈছিল। মুম্বাইৰ কঙ্কনত তেওঁ জীৱনৰ প্ৰথম কালছোৱা পাৰ কৰিছিল। মনোজ থত্তেৰ সৈতে বিবাহ পাশত আৱদ্ধ হোৱাৰ পাছত, প্ৰায় ২০০৬ চনত দেৱ আমেৰিকালৈ গুচি যায় আৰু ভাৰতীয় পৰম্পৰাগত বিবাহ-পদ্ধতিক লৈ পৰম সন্তোষ প্ৰকাশ কৰে।

## কৰ্মজীৱন
মুম্বাইত থাকোঁতে দেৱে কিছু বলিউডী স্ক্ৰিপ্ট লিখাৰ কাম কৰিছিল; কিন্তু এইবোৰ চলচ্চিত্ৰ নিৰ্মাণৰ পৰ্যায় নাপালেগৈ। কেথৰিন কল্টৰৰ কিতাপসমূহ পঢ়ি বলিউডী চিনেমাৰ সৈতে তেওঁ এইবোৰৰ সাদৃশ্য অনুভৱ কৰে; কেথৰিনে তেওঁক প্ৰভাৱিত কৰে আৰু ২০১০ চনৰপৰা সোণালীয়ে ৰোমাণ্টিক ধাৰাৰ উপন্যাস লিখিবলৈ আৰম্ভ কৰে। .

কিতাপ প্ৰকাশৰ বাবে গৈ সোণালী দেৱৰ প্ৰকাশন গোষ্ঠী সমূহে দেখুওৱা জাতিগত বৈষম্যৰ অভিজ্ঞতা হ'ল; কাৰণ তেওঁৰ কাহিনীৰ প্ৰটাগনিষ্টজন আছিল ভাৰতীয় মূলৰ আৰু তেওঁ ৰোমাণ্টিক ভাৱ-বিলাসিতাৰে এই বৈচিত্ৰ্য়ময় চৰিত্ৰবোৰ অঙ্কন কৰিছিল।

দেৱৰ প্ৰথমখন উপন্যাস *আ বলিউড এফেয়াৰ* ২০১৪ চনত প্ৰকাশ হয়। কিতাপখন কেন্সিংটন প্ৰকাশনে প্ৰকাশ কৰে আৰু ই ‘আমেৰিকান ৰোমাণ্টিক লেখক’ৰ দ্বাৰা ‘ৰিটা এৱাৰ্ড’ৰ বাবে মনোনীত হয়।

২০১৮ চনত, দেৱে আমেৰিকাৰ ৰোমাণ্টিক লেখকসকলৰ সন্মিলনত গ্ৰন্থাগাৰ দিৱসৰ মূল বক্তব্য প্ৰদান কৰে।

২০১৯ চনলৈ সোণালী দেৱ নেপাৰভিল ইলিনইছত আছিল আৰু এই চহৰখনে আয়োজন কৰা বিভিন্ন স্থানীয় কাৰ্য্যক্ৰমত ভাগ লৈছিল।

## বিষয়
জনপ্ৰিয় বলিউডী শৈলীত গুৰুত্ব আৰোপ কৰি লিখা সোণালী দেৱৰ কাহিনীসমূহত ভাৰতীয় আৰু আমেৰিকান -এই দুয়ো সংস্কৃতিৰ সংমিশ্ৰণ ঘটিছে।তেওঁৰ কাহিনীৰ চৰিত্ৰসমূহ বিভিন্ন পটভূমিৰপৰা অহা, যি অৱশেষত সম্পদৰ নৰকবাসত আৱদ্ধ হৈছে।কিছুমান চৰিত্ৰই জাতি, সংস্কৃতি আৰু লিংগ বৈষম্যক প্ৰতিফলিত কৰিছে।

তেওঁৰ প্ৰথম উপন্যাসখনত সোণালী দেৱে বাল্য বিবাহৰ ওপৰত দৃষ্টিপাত কৰিছে।দেৱে স্পষ্টকৈ কৈছে যে, তেওঁৰ বিচাৰত বাল্য-বিবাহ আৰু পৰম্পৰাগত বিবাহৰ মাজত পাৰ্থক্য আছে।

দেৱৰ উপন্যাসত চিত্ৰিত হোৱা পাত্ৰ সমূহে প্ৰায়ে পৰিয়াল আৰু পৰম্পৰাৰ বাধা-নিষধবোৰৰ সৈতে মোকাবিলা কৰে, ইয়াৰ সমান্তৰালকৈ উপন্যাসমূহত প্ৰতিপত্তিশীল আৰু মানসিক ৰোগী এজনৰ প্ৰতি সমাজ এখনৰ প্ৰতিক্ৰিয়াও ব্যক্ত হৈছে।

দেৱৰ উপন্যাস *প্ৰাইড, প্ৰিজুডিজ এণ্ড আডাৰ ফ্লেভাৰচ্‌* সামান্য বলিউডী বিষয় আৰু জেন অষ্টিনৰ ক্লাছিক উপন্যাস ‘প্ৰাইড এণ্ড প্ৰিজুডিজ’ৰ সমাহাৰ।

## নিৰ্বাচিত কাম

## স্বীকৃতি
* *আ বলিউড এফেয়াৰ* - ২০১৫ পঠন তালিকাভুক্ত (ৰেফাৰেঞ্চ এণ্ড ইউজাৰ চাৰ্ভিচেজ এচ'ছিয়েচন)

## তথ্যসূত্ৰ

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:ভাৰতীয় মূলৰ আমেৰিকান‎
শ্ৰেণী:জীৱিত ব্যক্তি
শ্ৰেণী:আমেৰিকান লেখক
ভদ্ৰকালী

**ভদ্ৰকালী** (, আক্ষৰিক অৰ্থত "ৰক্ষক কালী") হৈছে এগৰাকী হিন্দু দেৱী। দক্ষিণ ভাৰতত, বিশেষকৈ কেৰালাত দেৱীগৰাকীৰ জনপ্ৰিয়তা দেখা পোৱা যায়। দেৱী মাহাত্ম্যমত উল্লেখ কৰা মহান দেৱী শক্তি বা আদি পৰাশক্তিৰেই (যাক দুৰ্গা, দেৱী, মহাদেৱী বা মহামায়া বুলিও কোৱা হয়) তেওঁ অন্যতম ভয়ংকৰ ৰূপ। ভদ্ৰকালী হৈছে দেৱীৰ এক জনপ্ৰিয় ৰূপ, যাক কেৰালাত ভগৱতী, মহাকালী, চামুণ্ডা আৰু কৰিয়ম কালী মূৰ্তি হিচাপে পূজা কৰা হয়। কেৰালাত তেওঁক মহাকালীৰ শুভ আৰু সৌভাগ্যশালী ৰূপ হিচাপে বিবেচনা কৰা হয় যি সন্ত পক্ষক সুৰক্ষা প্ৰদান কৰে। 

এই দেৱীক তিনিটা চকু, আৰু চতুৰ্ভূজা, ষোড়শভূজা বা অষ্টাদশভূজা ৰূপত চিত্ৰায়িত কৰা হয়। তেওঁ হাতত কেইবাবিধো অস্ত্ৰ-শস্ত্ৰ ধাৰণ কৰে। তেওঁৰ শিৰৰ পৰা অগ্নি নিৰ্গত হয় আৰু তেওঁৰ মুখৰ পৰা এটা সৰু দাঁত বাহিৰলৈ ওলাই থাকে। ভদ্ৰকালীৰ উপাসনা মাতৃকাসকলৰ তান্ত্ৰিক পৰম্পৰাৰ লগতে দশ মহাবিদ্যাৰ পৰম্পৰাৰ সৈতেও জড়িত আৰু ই শক্তিবাদৰ বিস্তৃত ছত্ৰৰ অন্তৰ্ভুক্ত। সৰ্কাৰা, কোডুংগল'ৰ, পৰুমালা শ্ৰী ভালিয়া পানায়ানাৰক্কাভু মন্দিৰ, আটুকাল, চেট্টিকুলাংগাৰা, থিৰুমন্ধমকুন্নু আৰু চোট্টানিক্কাৰা আদি কেৰালাৰ প্ৰখ্যাত ভদ্ৰকালী মন্দিৰ। আনহাতে মান্দাইকাডু আৰু ক'লেনকোড তামিলনাডুৰ ভদ্ৰকালীৰ বিখ্যাত মন্দিৰ। ৱাৰাংগলৰ ভদ্ৰকালী মন্দিৰো বিখ্যাত। 

ভদ্ৰকালীক মূলতঃ চাৰিটা ৰূপত পূজা কৰা হয়। এইকেইটা হৈছে দাৰুকাজিৎ (দানৱ দৰিকা নাশিনী হিচাপে), দক্ষজিৎ (দক্ষৰ নাশিনী হিচাপে, ৰাক্ষস ৰুৰূৰ বধ কৰোঁতা দেৱী) আৰু মহিষজিত (মহিষাসুৰমৰ্দ্দিনী হিচাপে)। 

## নামৰ উৎপত্তি
সংস্কৃত ভাষাত ভদ্ৰ মানে শালীন।  এই নামৰ এটা মুখ্য ধৰ্মীয় ব্যাখ্যা হৈছে এই যে ভদ্ৰ শব্দটো 'ভ' আৰু 'দ্ৰ'ৰ পৰা উদ্ভৱ হৈছে। 'ভ' আখৰৰ অৰ্থ হৈছে 'ভ্ৰম' বা 'মায়া' আৰু 'দ্ৰ' যুক্তাক্ষৰটো উৎকৃষ্ট বা সৰ্বোত্তম সূচোৱা শব্দ। অৰ্থাৎ ভদ্ৰৰ অৰ্থ হৈছে মহা মায়া।

## সমৰ কলা আৰু ভদ্ৰকালী
এইটো বিশ্বাস কৰা হয় যে ভদ্ৰকালীয়ে কালাৰিপ্পায়াট্টুৰ (একপ্ৰকাৰ পৰম্পৰাগত সমৰ কলা) অনুশীলনকাৰীসকলক সুৰক্ষা দিয়ে। মালাবাৰ অঞ্চলত এই কথা বিশ্বাস কৰা হয় যে থাচোলি ওথেনান আৰু অন্যান্য সমৰ কলাবিদসকলৰ সমস্ত বিজয় লোকনাৰকাভু মন্দিৰৰ ভদ্ৰকালীৰ আশীৰ্বাদৰ বাবে হৈছিল। এই মন্দিৰক 'মালায়ালীসকলৰ শ্বাওলিন মন্দিৰ' বুলিও জনা যায়। কেৰালাৰ বেছিভাগ পৰম্পৰাগত গাঁৱৰ নিজাকৈ কালাৰী নামৰ প্ৰাচীন সমৰ কলা বিদ্যালয় আৰু ইয়াৰ সৈতে সম্পৰ্কিত ভদ্ৰকালীৰ প্ৰতি সমৰ্পিত স্থানীয় মন্দিৰ আছে। তামিলসকলৰ মাজত ভদ্ৰকালী পৰম্পৰাগত সমৰ কলাৰ পৃষ্ঠপোষক দেৱী আৰু সকলো আইন পালনকাৰী নাগৰিকৰ অভিভাৱক হিচাপেও তেওঁ সমানে গুৰুত্বপূৰ্ণ। 

## কালিদাস আৰু বিক্ৰমাদিত্য
জনশ্ৰুতি অনুসৰি, বিখ্যাত ভাৰতীয় সংস্কৃত কবি কালিদাস ভদ্ৰকালীৰ অনুগ্ৰহ লাভ কৰিয়েই মহাকবিলৈ পৰিণত হৈছিল। আন এজন কিংবদন্তীৰ মতে সম্ৰাট বিক্ৰমাদিত্য আৰু তেওঁৰ ভ্ৰাতৃ ভাট্টিও ভদ্ৰকালীৰ পৰম ভক্ত আছিল। তেওঁৰ আশীৰ্বাদৰ ফলতে দুয়োৱে সকলো ক্ষেত্ৰতে সফলতা লাভ কৰিছিল। বিক্ৰমাদিত্যই দক্ষিণ ভাৰতৰ বহু ঠাইত, বিশেষকৈ তামিলনাডুত তীৰ্থযাত্ৰীসকলৰ বাবে পথৰ কাষত ভদ্ৰকালী মন্দিৰ আৰু উপাসনা কেন্দ্ৰ স্থাপন কৰাত সহায় কৰিছিল। এই সৰু মন্দিৰসমূহক কেন্দ্ৰ কৰি প্ৰচলিত ভক্তিমূলক পৰম্পৰাসমূহ আজিও বিদ্যমান হৈ আছে।

## তথ্য সংগ্ৰহ

শ্ৰেণী:হিন্দু দেৱী
সংক্ষিপ্ত অসম বিশ্বকোষ

**সংক্ষিপ্ত অসম বিশ্বকোষ**() হৈছে শান্তনু কৌশিক বৰুৱাৰ পৰিকল্পনা, সংকলন আৰু সম্পাদনাত প্ৰকাশিত এখন অসমীয়া ভাষাত প্ৰকাশিত কেৱল অসম বিষয়ক তথ্যসমৃদ্ধ গ্ৰন্থ। গ্ৰন্থখন পাঁচটা খণ্ডত বিভক্ত। ২০২১ চনৰ আগষ্ট মাহত প্ৰথমটি খণ্ড প্ৰকাশ পায়। অসমৰ অলেখ আপুৰুগীয়া খবৰ, ৰেকৰ্ড, পৰিসংখ্যাৰ সহিতে অসম বিষয়ক ভালেমান স্বল্পালোচিত আৰু অনালোচিত বিষয়ৰ অন্তৰ্ভুক্তি তথা শেহতীয়া তথ্যৰ সংযোজন সংক্ষিপ্ত অসম বিশ্বকোষৰ বৈশিষ্ট্য। ইয়াৰ পঞ্চম তথা অন্তিম খণ্ডত এখন বিস্তৃত নিৰ্ঘণ্ট থাকিব।

## বিৱৰণ
কিতাপখনৰ নাম সম্পৰ্কে লেখকে প্ৰথম খণ্ডৰ *নিবেদন* শীৰ্ষক কলমত এনেদৰে লিখিছে,"দৰাচলতে ইংৰাজী encyclopaedia বা encyclopedia শব্দৰ অসমীয়া প্ৰতিশব্দ বিশ্বকোষৰ 'বিশ্ব'ৰ অৰ্থ আক্ষৰিক নহয়, মূলতঃ ব্যঞ্জনামূলকহে। ইয়াৰ অৰ্থ সম্যকো আৰু/অথবা ব্যাপকো। কোনো নিৰ্দিষ্ট বিষয় বা প্ৰসংগৰ সম্ভাব্য সকলো দিশ সামৰি নতুবা সম্ভাব্য সকলো বিষয়ৰ এক সম্যক ধাৰণা সন্নিৱিষ্ট কৰি প্ৰস্তুত কৰা আকৰ গ্ৰন্থই বিশ্বকোষ। ...দ্বিতীয়তে, এই বিশ্বকোষ এক নিৰ্দিষ্ট বিষয়কেন্দ্ৰিক বিশ্বকোষ- অসম বিশ্বকোষ। ... এইটো কথাও সঁচা যে অসমকেন্দ্ৰিক সকলো কথা নাইবা বিষয় এই গ্ৰন্থই সামৰিব পৰা নাই। প্ৰৱিষ্টি নিৰ্বাচন আৰু বৰ্ণনা উভয় ক্ষেত্ৰতে ই সংক্ষিপ্ত। ... এই সকলো দিশ সচেতনভাৱে বিবেচনা কৰি ইয়াৰ নাম থোৱা হৈছে সংক্ষিপ্ত অসম বিশ্বকোষ।" 

### প্ৰথম খণ্ড
সংক্ষিপ্ত অসম বিশ্বকোষৰ প্ৰথমটি খণ্ডত অসমীয়া বৰ্ণমালাৰ ক্ৰম অনুসৰি প্ৰায় ১০০০ অসম বিষয়ক প্ৰৱিষ্টি আছে। ইয়াত ***অ***ৰ পৰা আৰম্ভ হৈ ***খ্ৰীষ্ট ধৰ্ম***ত শেষ হৈছে। সম্পৰ্ক থকা প্ৰৱিষ্টিসমূহ সহজে বিচাৰি পাবলৈ এখন নিৰ্দেশিকা *লগতে চাওক* শিৰোনামেৰে আছে। শতাধিক তালিকাৰ লগতে এই খণ্ডত ১০০০-ৰো অধিক আলোকচিত্ৰ, মানচিত্ৰ আৰু ৰেখাচিত্ৰ সন্নিৱিষ্ট কৰা হৈছে।

## সংকলকৰ চমু পৰিচয়

তথ্যৰ বৈচিত্ৰ্যময় তথা গতিশীল জগতখনৰ লগত পঢ়ুৱৈক চিনাকি কৰোৱা অসমৰ লেখক, সাংবাদিক, তথ্যসম্ৰাট শান্তনু কৌশিক বৰুৱাৰ পৰিকল্পনাত সংকলিত হৈছে *সংক্ষিপ্ত অসম বিশ্বকোষ*। 
কিতাপখনৰ পৰিকল্পনা, প্ৰৱিষ্টি নিৰ্বাচন, সংকলন আৰু সম্পাদনা কৰিছে লেখকে নিজে, সহযোগী সম্পাদক হৈছে প্ৰীতিমা কৌশিক বৰুৱা, সহকাৰী সম্পাদক হৈছে ডাঃ গীতাৰ্থ বৰদলৈব আৰু অনামিকা বড়া। এই কিতাপখনত প্ৰকল্প সহযোগী হিচাপে আছে অভিজিত শৰ্মা বৰুৱা, ড° মৃদুস্মিতা ফুকন, শাংকব কৌশিক বৰুৱা, ড° জয়দীপ বৰুৱা, মনস্বিনী মহন্ত, ড° দেৱজিত বৰুৱা, ঈশান জ্যোতি বৰা আৰু অনিমেষ বৰা। প্ৰৱিষ্টি নিৰ্বাচনৰ সহকাৰী হিচাপে আছে, জ্যোতিৰূপম দত্ত, প্ৰাণজ্যোতি নাথ, নেত্ৰ কমল গোস্বামী, চাণক্য দাস, ভাস্কৰ ভূঞা, বিশ্বজিত বৈশ্য আৰু দীপশিখা দাস। কিতাপখনৰ প্ৰথম খণ্ডত মুঠ ৭৩জন সংকলন সহযোগী আছে।

## তথ্যৰ উৎস

শ্ৰেণী:অসমীয়া গ্ৰন্থ
শ্ৰেণী:বিশ্বকোষ
শ্বাহনাজ বুখাৰী

**শ্বাহনাজ বুখাৰী** () এগৰাকী পাকিস্তানী মনোবিজ্ঞানী আৰু মহিলা অধিকাৰ কৰ্মী। তেওঁ বেচৰকাৰী সংগঠন প্ৰগতিশীল মহিলা সন্থা চমুকৈ পিডব্লিউএৰ প্ৰতিষ্ঠাপক আৰু সঞ্চালক। এই সংগঠনে মহিলাৰ বিৰুদ্ধে হিংসাক নথিভুক্ত আৰু বিৰোধিতা কৰে। 

## প্ৰাৰম্ভিক জীৱন আৰু শিক্ষা
তেওঁ লাহোৰৰ পাঞ্জাৱ বিশ্ববিদ্যালয়ৰ পৰা বিজ্ঞানৰ স্নাতকোত্তৰ ডিগ্ৰী লাভ কৰিছিল। স্নাতক হোৱাৰ পিছত তেওঁ চৌদি আৰৱত সাত বছৰ পাৰিবাৰিক পৰামৰ্শদাতা হিচাপে কাম কৰিছিল। ১৯৮৪ চনত পাকিস্তানলৈ উভতি অহাৰ পিছত বুখাৰীয়ে লক্ষ্য কৰে যে পাকিস্তানত হিংসাৰ বলি হোৱা মহিলা সকলৰ বাবে কোনো সেৱা নাই আৰু তেওঁ এই শূন্যতা পূৰণ কৰাৰ সংকল্প লয়। তেওঁ পৰৱৰ্তী বছৰত প্ৰগ্ৰেছিভ উইমেন এছ'চিয়েচন বা প্ৰগতিশীল মহিলা সংস্থা (পিডব্লিউএ) প্ৰতিষ্ঠা কৰে। এই সংস্থা হৈছে সামাজিক আৰু ঘৰুৱা হিংসাৰ ভুক্তভোগী মহিলাসকলক সহায় কৰাৰ বাবে এক সংগঠন। ১৯৯৪ চনত পিডব্লিউএ-য়ে এচিড আৰু অগ্নিদগ্ধ পীড়িতসকলৰ গোচৰ গ্ৰহণ কৰা আৰম্ভ কৰে। তেওঁ 'ৱমেনছ ৱৰ্ল্ড' আলোচনীও সম্পাদনা আৰু প্ৰকাশ কৰে।

## কৰ্মজীৱন
একে বছৰতে প্ৰগতিশীল মহিলা সংস্থায়ে
সফলতাৰে প্ৰধানমন্ত্ৰী বেনজীৰ ভুট্টোক সকলো মহিলা আৰক্ষী থকা থানা স্থাপন ৰখাৰ বাবে মান্তি কৰাইছিল। ১৯৯৯ চনত বুখাৰীয়ে ৰাৱালপিণ্ডিত থকা তেওঁৰ পৰিয়ালৰ ঘৰটো 'আশৰা' নামেৰে আশ্ৰয় গৃহলৈ ৰূপান্তৰিত কৰে। এই আশ্ৰয় গৃহ শিশুৰ সৈতে আঘাতপ্ৰাপ্ত মহিলাসকলৰ বাবে পাকিস্তানৰ প্ৰথম আশ্ৰয় গৃহ।  বুখাৰী আৰু প্ৰগ্ৰেছিভ উইমেন এছ'চিয়েশ্যনে মহিলাৰ বিৰুদ্ধে হোৱা হিংসাৰ নথিভুক্ত কৰা ১৬,০০০টা ঘটনাৰ অংশ হিচাপে ৫,৬৭৫ ৰো অধিক ষ্টোভৰ পৰা অগ্নিদগ্ধ হৈ মৃত্যু হোৱা ভুক্তভোগীক উদ্ঘাটন কৰিছে। ১৯৯৪ চনৰ পৰা ২০০৮ চনলৈ তেওঁ সংগঠনে ইছলামাবাদ অঞ্চলত এচিড আক্ৰমণৰ ৭,৮০০টা ঘটনা নথিভুক্ত কৰিছিল।

২০০১ চনত বুখাৰীক 'আশৰা' আশ্ৰয় গৃহত এগৰাকী মহিলাক উৎপীড়নকাৰী স্বামীৰ পৰা আশ্ৰয় দিয়াৰ পিছত "ব্যভিচাৰৰ প্ৰচেষ্টাত উদগনি দিয়া"ৰ বাবে গ্ৰেপ্তাৰ কৰা হৈছিল। তাইক দুবছৰ পিছত অভিযোগৰ পৰা মুক্ত কৰা হৈছিল। বুখাৰীৰ মতে তেওঁ আৰু তেওঁৰ পৰিয়ালেও বহুতো ভাবুকি পোৱাৰ লগতে সঘনাই আৰক্ষীৰ অভিযানৰ সন্মুখীন হৈছে।

## ব্যক্তিগত জীৱন
তেওঁ দুই পুত্ৰ আৰু দুগৰাকী কন্যাৰ একক অভিভাৱক হিচাপে একেলগে বাস কৰে। তেওঁৰ সন্তানৰ ভিতৰত জ্যেষ্ঠজনে তেওঁৰ মুখ্য সহায়ক হিচাপে কাম কৰে। শ্বাহনাজৰ পূৰ্বৰ স্বামী আমেৰিকা যুক্তৰাষ্ট্ৰত বাস কৰে।

## বঁটা আৰু স্বীকৃতি
বুখাৰীয়ে ২০০৩ চনত আমেৰিকা যুক্তৰাষ্ট্ৰৰ ট্ৰেইন ফাউণ্ডেচনৰ অসামৰিক সাহস বঁটা লাভ কৰিছিল। "সামৰিক বীৰত্বৰ সলনি ব্যক্তিগত বিপদাশংকাত অশুভশক্তিৰ বিৰুদ্ধে দৃঢ় প্ৰতিৰোধ"ৰ বাবে তেওঁক এই বঁটাৰে পুৰস্কৃত কৰা হৈছিল। এবছৰৰ পিছত, ৱমেন ইনিউজে তেওঁক "একবিংশ শতিকাৰ বাবে ২১ গৰাকী নেতা"ৰ এজন বুলি উল্লেখ কৰিছে।

তেওঁ ২০০১ চনত ৱেইমাৰ মানৱ অধিকাৰ বঁটা লাভ কৰিছিল। 

## তথ্য উৎস

## বাহ্যিক সংযোগ
*প্ৰগতিশীল মহিলা সংস্থা 

শ্ৰেণী:পাকিস্তানৰ ব্যক্তি
শ্ৰেণী:জীৱিত ব্যক্তি
শ্ৰেণী:মনোবিজ্ঞানী
শ্ৰেণী:সমাজকৰ্মী
সোনা চৰাইপোত্ৰা

**সোনা চৰাইপোত্ৰা** ()এগৰাকী ভাৰতীয়-এমেৰিকান কল্পকাহিনী লেখক আৰু মনোৰঞ্জন আৰু জীৱনশৈলী বিষয়ক সাংবাদিক। ‘পেৰেড ডট কম’(Parade.com) ত লিখা তেওঁৰ ‘ৱাই এ’ শৃংখলা *টাইনি প্ৰীতি থিংচ্‌*ৰ বাবে তেওঁক ঘাইকৈ জনা যায়। 

## প্ৰাৰম্ভিক জীৱন
চৰাইপোত্ৰা হৈছে ভাৰতীয়-এমেৰিকান দুগৰাকী শিশু বিশেষজ্ঞ পিতৃ-মাতৃৰ সন্তান। পৰিয়ালে আশা কৰিছিল সোনা এগৰাকী চিকিৎসক হ’ব। কিন্তু সোনাই এগৰাকী লেখক হোৱাৰ সিদ্ধান্ত লৈছিল। তেওঁৰ দুগৰাকী ভাই-ভণী আছে।

চৰাইপোত্ৰাই ‘সাংবাদিকতা’ আৰু ‘এমেৰিকান ষ্টাডিজ’ এই দুয়োটা বিষয়তে সন্মান সহ ৰাটগাৰ্ছ বিশ্ববিদ্যালয়ৰপৰা স্নাতক ডিগ্ৰী লাভ কৰিছিল। তেওঁ ২০০৬ চনত এন.ৱাই.ইউ.ৰ পৰা নাটকীয় লিখনি (dramatic writing) আৰু দক্ষিণ এছীয় প্ৰবাসী অধ্যয়ন (South Asian diaspora studies)ত স্নাতকোত্তৰ ডিগ্ৰী অৰ্জন কৰিছিল। ২০১২ চনত, চৰাইপোত্ৰাই ‘দ্যা নিউ স্কুল’ৰ পৰা এম এফ এ ডিগ্ৰী লাভ কৰে, য'ত তেওঁ ‘ৰাইটিং ফৰ চিল্ড্ৰেন’ কাৰ্যসূচীত সৃজনীশীল সাহিত্য অধ্যয়ন কৰিছিল।

সোনা দুটি সন্তানৰ মাতৃ।

## কৰ্মজীৱন
উপন্যাস লিখাৰ উপৰিও, তেওঁ এগৰাকী ফ্ৰিলান্স সাংবাদিক আৰু ‘দ্যা নিউয়ৰ্ক টাইমছ’, ‘কস্ম’পলিটান’, বাচল ডট কম, ‘পেৰেড ডট কম’, টিন ভ’গ, ভালচাৰ ডট কম আৰু অন্যান্য আমেৰিকা যুক্তৰাষ্ট্ৰৰ সংবাদ মাধ্যমৰ দৰে মনোৰঞ্জন ক্ষেত্ৰৰ সম্পাদক। চৰাইপোত্ৰাই ‘পিপল’ (আলোচনী)ৰ এজন চেলিব্ৰিটি সাংবাদিক হিচাপে সুনাম অৰ্জন কৰিছিল আৰু বৰ্তমানে নিষ্ক্ৰিয় হৈ পৰা ‘টিনপিপল’ আলোচনীৰ সম্পাদক আছিল।  তেওঁ লগতে ‘হোৱাট টু এক্সপেক্ট ডট কম’ আৰু ‘দ্যা বাম্প ডট কম’ৰ দৰে সন্তান প্ৰতিপালন সম্পৰ্কীয় প্ৰকাশন আৰু ‘দ্যা বাৰ্ণজ’ আৰু ‘ন’বল টিন ব্লগ’ৰো সম্পাদক।

২০১৩ চনত, চৰাইপোত্ৰাই তেওঁৰ *টাইনি প্ৰীতি থিংচ্‌* শৃংখলাৰ সহযোগী ধ’নিয়েল ক্লেটনৰ সৈতে ‘কেক লিটাৰেৰী’ নামৰ এটি বৈচিত্ৰপূৰ্ণ *বুটিক বুক ডেভেলপমেণ্ট কোম্পেনী* প্ৰতিষ্ঠা কৰিছিল।  ‘দ্যা নিউ স্কুল’ত ‘এম এফ এ’ অধ্যয়নৰ প্ৰথমাৱস্থাতে দুয়োগৰাকী বন্ধুৱে ইগৰাকীক সিগৰাকীয়ে লগ পাইছিল আৰু দুয়ো এই অনুভৱেৰে বান্ধ খাইছিল যে, তেওঁলোক শিশু আৰু ‘ৱাই এ বুক’- এইবোৰক প্ৰতিনিধিত্ব নকৰি ইয়াৰ পৰিৱৰ্তন বিচাৰিছিল। তেওঁলোকে এই বিশ্বাসৰ ভিত্তিত ‘কেক লিটাৰেৰী’ প্ৰতিষ্ঠা কৰিছিল যে সমৃদ্ধ আৰু বৈচিত্ৰতাৰে পৰিপূৰ্ণ লেখাসমূহ, যি এতিয়াও অনিবাৰ্যভাৱে পঠনীয়, −সেয়া পঢ়ুৱৈলৈ আগবঢ়াই দিয়াটো সম্ভৱ। এই কোম্পানীটোৱে মধ্যম বৰ্গীয়, ৱাই এ আৰু মহিলাৰ কল্প-কাহিনীসমূহৰ পঠন যোগ্যতা আৰু উচ্চ-ধাৰণা বিকাশত মনোনিৱেশ কৰে।

চৰাইপোত্ৰা *নীড ডাইভাৰ্চ বুকচ্‌* (বৈচিত্ৰময় কিতাপৰ অন্বেষণ)ৰ দলীয় সদস্য, যিটো কিতাপ প্ৰকাশনত বৈচিত্ৰ্য় বৃদ্ধিৰ দিশত মনোনিৱেশ কৰা এটা অলাভজনক সংস্থা। তেওঁ এগৰাকী ক্ৰীণ ৰাইটাৰো, যাৰ প্ৰকল্পসমূহ এম টি ভি ফিল্মছে কাৰ্যৰূপ দিয়ে।

## গ্ৰন্থপঞ্জী
### উপন্যাস
#*টাইনি প্ৰীতি থিংচ্‌* শৃংখলা, ধ’নিয়েল ক্লেটনৰ সৈতে যুটীয়াভাৱে।
#*টাইনি প্ৰীতি থিংচ্‌* (হাৰ্পাৰটিন, ২০১৫)
#*চাইনি ব্ৰ’কেন পিচেচ* (হাৰ্পাৰটিন, ২০১৬)
#*চিমটম্‌চ অৱ হাৰ্ট্ব্ৰেক* (মেকমিলন পাব্লিচাৰচ্‌, ইমপ্ৰিণ্ট, ২০১৯)
#*হাও মায়া গট ফিয়েৰ্চ্‌* (মেকমিলন পাব্লিচাৰচ্‌, ইমপ্ৰিণ্ট, ২০২১)
### চুটি-গল্প
# *গুড গাৰ্লচ্‌ মেৰি ডক্টৰচ্‌* (২০১৬)
# *আ থাউজেণ্ড বিগিনিংচ্‌ এণ্ড এণ্ডিংচ্‌* (২০১৮)
#*আৱাৰ ষ্ট'ৰিজ, আৱাৰ ভয়চেজ* (২০১৮)
#*কম অন ইন* (২০২০)
## তথ্যসূত্ৰ

শ্ৰেণী:সাহিত্যিক
শ্ৰেণী:জীৱিত ব্যক্তি
কুৰটোলেইন হাইদৰ

**কুৰটোলেইন হাইদৰ ** (; জন্ম: ২০ জানুৱাৰী, ১৯২৭- মৃত্যু: ২১ আগষ্ট, ২০০৭) এগৰাকী ভাৰতীয় উৰ্দু ঔপন্যাসিক, গল্পকাৰ, শিক্ষাবিদ আৰু সাংবাদিক। তেওঁ উৰ্দু সাহিত্যৰ প্ৰভাৱশালী আৰু উৎকৃষ্ট সাহিত্যিকসকলৰ মাজৰ এজন। হাইদৰক ১৯৫৯ চনত পাকিস্তানৰ লাহোৰৰপৰা প্ৰথম প্ৰকাশ হোৱা তেওঁৰ শ্ৰেষ্ঠতম সৃষ্টিকৰ্ম *আগ কা দড়িয়া* (*ৰিভাৰ অৱ ফায়াৰ*)ৰ বাবে বিশেষকৈ জনা যায়।  

কুৰটোলেইন তেওঁৰ বন্ধুবৰ্গ আৰু গুণমুগ্ধৰ মাজত ‘আইনি আপা’ নামেৰে জনপ্ৰিয় আছিল। তেওঁ উৰ্দু লেখক আৰু উৰ্দু চুটি-গল্পৰ বাটকটীয়া চাজ্জাদ হাইদৰ ইলদাৰিম (১৮৮০-১৯৪৩)ৰ কন্যা । তেওঁৰ মাক নজৰ জাহৰাও এগৰাকী ঔপন্যাসিক, যি প্ৰথমে বিন্তে-ই-নজৰুল বকৰ নামেৰে আৰু পিছলৈ চাজ্জাদ হাইদৰ নামেৰে লিখা-মেলা কৰিছিল। নজৰ জাহৰা মোহম্মদী বেগম আৰু তেওঁৰ স্বামী চৈয়দ মুমতাজ আলিৰ আশ্ৰিতা আছিল, যি তেওঁৰ প্ৰথমখন উপন্যাস প্ৰকাশ কৰিছিল। 

কুৰটোলেইন হাইদৰে তেওঁৰ চুটি গল্প সংকলন *পটঝৰ কী আৱাজ*ৰ বাবে ১৯৬৭ চনত, উৰ্দু সাহিত্যিকলৈ আগবঢ়োৱা সাহিত্য অকাডেমি বঁটা লাভ কৰিছিল। ১৯৮৯ চনত তেওঁ *আখিৰ-এ-চাব-কে- হমচফৰ* কিতাপখনৰ বাবে জ্ঞানপীঠ বঁটা আৰু ১৯৯৪ চনত সাহিত্য অকাডেমিৰ সৰ্বোশ্ৰেষ্ঠ সন্মান সাহিত্য অকাডেমি ফেলোশ্বিপ লাভ কৰে। ২০০৫ চনত ভাৰত চৰকাৰে হাইদৰক [পদ্মভূষণ বঁটাৰে সন্মানিত কৰে।

==জীৱনী==
১৯২৭ চনৰ ২০ জানুৱাৰীত উত্তৰ প্ৰদেশৰ আলিগড়ত কুৰটোলেইনৰ জন্ম হৈছিল। অৱশ্যে তেওঁৰ পৰিয়াল উত্তৰ প্ৰদেশৰ নেহতাউৰৰহে আছিল। তেওঁৰ নাম এজন উল্লেখযোগ্য ইৰানী কবি কুৰাত-উল-এইন তাহিৰা ( Táhirih )ৰ নামেৰে ৰখা হৈছিল। কুৰটোলেইন [উৰ্দু ভাষা|উৰ্দু ভাষাৰ বহুপঠিত লেখকসকলৰ ভিতৰত এজন। তেওঁক উৰ্দু সাহিত্যৰ "গ্ৰেণ্ড ডেম" বুলি গণ্য কৰা হয়।

দিল্লীৰ ‘ইন্দ্ৰপ্ৰস্থ কলেজ’ আৰু লক্ষ্ণৌ বিশ্ববিদ্যালয়ৰ অধীনৰ ‘ইজাবেলা থ’বাৰ্ণ কলেজ’ৰপৰা শিক্ষা সাং কৰি কুৰটোলেইন ১৯৪৭ চনত পাকিস্তানলৈ যায়। ১৯৬০ চনত ভাৰতলৈ উভতি অহাৰ আগতে তেওঁ কিছুবছৰ ইংলেণ্ডত আছিল। দিল্লীৰ নয়দা নিবাসী হোৱাৰ আগতে তেওঁ প্ৰায় বিশ বছৰ মুম্বাইত বাস কৰিছিল। জীৱনৰ শেষ সময়ছোৱা তেওঁ নয়দাত আছিল আৰু ইয়াতে তেওঁৰ মৃত্যু হয়। তেওঁ আজীৱন অবিবাহিত হৈ থাকে।

১৯৪৭ চনত পৰিয়াল সহিতে পাকিস্তানলৈ প্ৰব্ৰজনৰ সময়ত জুই আৰু ধোঁৱাৰে ধূসৰিত যি চৌপাশ তেওঁ প্ৰত্যক্ষ কৰিছিল সেই লৈ তেওঁ লিখি উলিওৱা *আগ কা দড়িয়া* উপন্যাসখনে ১৯৫৯ চনত পাকিস্তানত তুমুল বিৰ্তকৰ সৃষ্টি কৰে; যাৰ বাবে কুৰটোলেইনে ভাৰতলৈ ঘূৰি অহাৰ সিদ্ধান্ত লয়। জীৱিকা অৰ্জনৰ অৰ্থে তেওঁ সাংবাদিক ৰূপে কাম কৰিবলৈ আৰম্ভ কৰে আৰু লগতে নিয়মিতভাৱে গল্প, সাহিত্য বিষয়ক অনুবাদ আৰু উপন্যাস লিখি প্ৰকাশ কৰি থাকে। তেওঁ সৰ্বমুঠ ত্ৰিশখন কিতাপ লিখিছে। তেওঁ বোম্বাইৰ *ইমপ্ৰিণ্ট*, বোম্বাই (১৯৬৪-৬৮) আলোচনীখনৰ পৰিচালন সম্পাদক আৰু *ইলাষ্ট্ৰেটেড উইক্‌লি অৱ ইণ্ডিয়া* (১৯৬৮-৭৫)ৰ সম্পাদনা মণ্ডলীৰ সদস্য আছিল। তেওঁৰ কিতাপবোৰ ইংৰাজী আৰু অন্যান্য ভাষালৈ অনূদিত হৈছে।

হাইদৰে কেলিফৰ্ণিয়া, চিকাগো, উইচকনচিন আৰু এৰিজোনা বিশ্ববিদ্যালয়ত অতিথি প্ৰবক্তা হিচাপেও কাৰ্যনিৰ্বাহ কৰিছিল। তেওঁ আলিগড় মুছলিম বিশ্ববিদ্যালয়ৰ উৰ্দু ভাষা বিভাগৰ অধ্যাপক আছিল, য’ত তেওঁৰ দেউতাক আগতে পঞ্জীয়ক আছিল। তেওঁ নতুন দিল্লীৰ ‘জামিয়া মিলিয়া ইছলামিয়া’ত অধ্যাপক এমিৰিটাছ, খান আব্দুল গফৰ খান চেয়াৰও আছিল। ১৯৭৯ চনত তেওঁ আইৱা বিশ্ববিদ্যালয়ৰ ‘আন্তৰ্জাতিক লিখন কাৰ্যসূচী’ৰ আবাসী কৰিছিল।

## তথ্যসূত্ৰ

শ্ৰেণী:পদ্মভূষণ বঁটা বিজয়ী
শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতীয় সাহিত্যিক
শ্ৰেণী:উৰ্দু ভাষাৰ সাহিত্য অকাডেমি বঁটা বিজয়ী
শ্ৰেণী:সাহিত্য অকাডেমিৰ ফেলোশ্বিপ প্ৰাপক
শ্ৰেণী:জ্ঞানপীঠ বঁটা বিজয়ী
হৰবিন্দৰ সিং

**হৰবিন্দৰ সিং** () এজন ভাৰতীয় পেৰা ধনুৰ্বিদ। তেওঁ ২০২০ গ্ৰীষ্মকালীন পেৰালিম্পিকত পুৰুষৰ ব্যক্তিগত ৰিকাৰ্ভ অপেন আৰ্চাৰী প্ৰতিযোগিতাত ব্ৰঞ্জৰ পদক অৰ্জন কৰে। এয়া আছিল ভাৰতৰ বাবে আৰ্চাৰীত প্ৰথম অলিম্পিক বা পেৰালিম্পিক পদক। ২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকত তেওঁ সোণৰ পদক লাভ কৰে।

## ব্যক্তিগত জীৱন
হৰবিন্দৰ সিঙৰ জন্ম হৈছিল ১৯৯১ চনৰ ২৫ ফেব্ৰুৱাৰীত ভাৰতৰ হাৰিয়ানা ৰাজ্যৰ কাইথাল জিলাৰ অজিতনগৰৰ এক কৃষক পৰিয়ালত। তেওঁৰ দেউতাক পৰমজিৎ সিং এজন কৃষক। ডেৰ বছৰ বয়সত হৰবিন্দৰ ডেংগি জ্বৰত ভুগিছিল আৰু তেওঁক এটা ভুল বেজী দিয়া হৈছিল, যাৰ বিৰূপ প্ৰভাৱৰ ফলত তেওঁৰ ভৰি সঠিকভাৱে কাম কৰা বন্ধ কৰিছিল।

পাটিয়ালাৰ পঞ্জাবী বিশ্ববিদ্যালয়ৰ পৰা তেওঁ অৰ্থনীতিত স্নাতকোত্তৰ আৰু ডক্টৰেল ডিগ্ৰী লাভ কৰে। ২০১২ চনত লণ্ডন অলিম্পিকৰ আৰ্চাৰী খেল চোৱাৰ সময়ত হৰবিন্দৰে আৰ্চাৰীৰ প্ৰতি আগ্ৰহী হয় আৰু আৰ্চাৰী ৰেঞ্জত যোগদান কৰে। পেৰালিম্পিকৰ ৱেবছাইটক দিয়া সাক্ষাৎকাৰত কৈছিল যে, সংগ্ৰামৰ প্ৰাৰম্ভিক দিনবোৰত তেওঁক বিশ্ববিদ্যালয়খনে প্ৰয়োজনীয় সঁজুলি আৰু প্ৰশিক্ষণৰ সুবিধা প্ৰদান কৰিছিল। অলিম্পিক গোল্ড কুৱেষ্ট আৰু টাৰ্গেট অলিম্পিক পোডিয়াম আঁচনি (টপ্‌ছ)-ৰ দৰে কাৰ্যসূচীয়ে তেওঁ আৰ্থিকভাৱে সমৰ্থন আগবঢ়াই আহিছে।

## কেৰিয়াৰ
হৰবিন্দৰে আন্তঃৰাষ্ট্ৰীয় পৰ্যায়ত ২০১৭ চনত বেইজিংত অনুষ্ঠিত পেৰা আৰ্চাৰী বিশ্ব চেম্পিয়নশ্বিপ আত্মপ্ৰকাশ কৰে আৰু সপ্তম স্থান লাভ কৰে। তেওঁ ইণ্ডোনেছিয়াত অনুষ্ঠিত ২০১৮ এছিয়ান পেৰা গেমছত পেৰা আৰ্চাৰীত ভাৰতৰ হৈ প্ৰথমটো স্বৰ্ণ পদক অৰ্জন কৰিছিল। বেংকক ২০১৯ এছিয়ান পেৰা আৰ্চাৰী চেম্পিয়নশ্বিপতো তেওঁ ব্ৰঞ্জৰ পদক জয় কৰে। ডুবাইৰ ২০২০ ফজ্জা পেৰা আৰ্চাৰী চেম্পিয়নশ্বিপত তেওঁৰ প্ৰদৰ্শন হতাশাজনক আছিল।

২০২১ চনত জাপানত অনুষ্ঠিত টকিঅ' ২০২০ গ্ৰীষ্মকালীন পেৰালিম্পিকত তেওঁ পুৰুষৰ ব্যক্তিগত ৰিকাৰ্ভ অপেন আৰ্চাৰী প্ৰতিযোগিতাত ব্ৰঞ্জৰ পদক অৰ্জন কৰে। কুৱালিফিকেচন ৰাউণ্ডৰ শেষত তেওঁ ২১ নম্বৰ স্থানত আছিল। পিছে তেওঁ পাছৰ ৰাউণ্ডসমূহত প্ৰত্যাৱৰ্তন কৰি ছেমিফাইনেলত আমেৰিকা যুক্তৰাষ্ট্ৰৰ কেভিন মাথেৰৰ হাতত ৪–৬ ব্যৱধানত পৰাস্ত হয়। ব্ৰঞ্জৰ পদকৰ বাবে খেলা খেলত তেওঁ দক্ষিণ কোৰিয়াৰ কিম মিন চুক অন্তিম শ্বুট-অফত ৬–৫ (১০–৮)-ত পৰাজিত কৰি পদক লাভ কৰে।

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতৰ ধনুৰ্বিদ
শ্ৰেণী:পেৰালিম্পিকত পদক বিজয়ী ভাৰতীয়
ৰাণী মুখাৰ্জী

**ৰাণী মুখাৰ্জী** (;  জন্ম ২১ মাৰ্চ ১৯৭৮) এগৰাকী  হিন্দী চলচ্চিত্ৰৰ অভিনেত্ৰী। উচ্চ প্ৰশংসিত এইগৰাকী অভিনেত্ৰীয়ে  সাতটা ফিল্মফেয়াৰ বঁটাকে ধৰি অসংখ্য বঁটা-বাহন লাভ কৰিছে। তেওঁ অভিনয় কৰা ভূমিকাবোৰক ভাৰতীয় চলচ্চিত্ৰত পূৰ্বে কৰা নাৰী চৰিত্ৰৰ চিত্ৰায়ণৰ এক গুৰুত্বপূৰ্ণ প্ৰস্থান হিচাপে প্ৰচাৰমাধ্যমত  উল্লেখ কৰা হয়। মুখাৰ্জীয়ে একবিংশ শতিকাৰ প্ৰথমটো দশকৰ আটাইতকৈ জনপ্ৰিয় আৰু সৰ্বাধিক উপাৰ্জন কৰা অভিনেত্ৰীৰ তালিকাত স্থান পাইছে।
## ব্যক্তিগত জীৱন
মুখাৰ্জীৰ জন্ম ১৯৭৮ চনৰ ২১ মাৰ্চত কলকাতা হৈছিল। তেওঁৰ দেউতাক ৰাম মুখাৰ্জী এগৰাকী প্ৰাক্তন চলচ্চিত্ৰ পৰিচালক আৰু ফিল্মালয় ষ্টুডিঅ'ৰ অন্যতম প্ৰতিষ্ঠাপক। তেওঁৰ মাক কৃষ্ণা মুখাৰ্জী এগৰাকী প্ৰাক্তন নেপথ্য কণ্ঠশিল্পী।

মুখাৰ্জীয়ে জুহুৰ মানেকজী কুপাৰ হাইস্কুলৰ পৰা মাধ্যমিত পৰ্যায়ৰ শিক্ষা আৰু এছ.এন.ডি.টি. মহিলা বিশ্ববিদ্যালয়ৰ পৰা গৃহ-বিজ্ঞানত স্নাতক ডিগ্ৰী লাভ কৰিছিল। তেওঁ এগৰাকী প্ৰশিক্ষিত ওডিচি নৃত্যশিল্পী আৰু দশম শ্ৰেণীত থাকোঁতে নৃত্য শিকিবলৈ আৰম্ভ কৰে। পাৰিবাৰিক পৰম্পৰাৰ অংশ হিচাপে মুখাৰ্জী পৰিয়ালে প্ৰতি বছৰে ছাণ্টাক্ৰুজৰ উপনগৰীয় চুবুৰীয়া অঞ্চলত দুৰ্গা পূজা উৎসৱ উদযাপন কৰে। মুখাৰ্জী পৰিয়ালৰ সকলো সদস্যই এই উৎসৱত অংশগ্ৰহণ কৰে।
 
মুখাৰ্জীয়ে চলচ্চিত্ৰ নিৰ্মাতা আদিত্য চোপ্ৰাৰ সৈতে বিবাহপাশত আৱদ্ধ হয়, যাৰ সৈতে তেওঁৰ এজনী জীয়ৰী আছে।

## কৰ্মজীৱন
যদিও মুখাৰ্জীৰ জন্ম মুখাৰ্জী-সমৰ্থ পৰিয়ালত হৈছিল, য'ত তেওঁৰ পিতৃ-মাতৃ আৰু আত্মীয়সকল ভাৰতীয় চলচ্চিত্ৰ উদ্যোগৰ সৈতে জড়িত আছিল, তথাপি তেওঁ চলচ্চিত্ৰৰে কেৰিয়াৰ গঢ়িবলৈ আকাংক্ষা কৰা নাছিল। কিশোৰ অৱস্থাত তেওঁ দেউতাকৰ বঙালী ভাষাৰ চলচ্চিত্ৰ *বিয়েৰ ফুল* আৰু হিন্দী ছবি *ৰাজা কি আয়েগী বাৰাত*ৰ যোগে চলচ্চিত্ৰ জগতত প্ৰবেশ কৰে। দুয়োখন ছবিয়ে ১৯৯৬ চনত মুক্তি পাইছিল। মুখাৰ্জীয়ে একচন ছবি *গোলাম*ৰ (১৯৯৮)ৰ যোগেদি প্ৰথম বাণিজ্যিক সফলতা লাভ কৰে। একে বছৰতে মুক্তি পোৱা তেওঁৰ আন এখন সফল ছবি *কুছ কুছ হোতা হ্যায়* (১৯৯৮)। এক চমু বিফলতাৰ পিছত ২০০২ চনত তেওঁ যশ ৰাজ ফিল্মছৰ *সাথিয়া*ত নায়িকাৰ ভূমিকাত অভিনয় কৰে, যিখন ছবি তেওঁৰ কেৰিয়াৰৰ টাৰ্ণিং পইণ্ট সাব্যস্ত হৈছিল।

মুখাৰ্জীয়ে কেইবাখনো ব্যৱসায়িকভাৱে সফল ৰোমাণ্টিক চলচ্চিত্ৰত অভিনয় কৰি নিজকে প্ৰতিষ্ঠা কৰে, যাৰ ভিতৰত আছে *চলতে চলতে* (২০০৩),*হাম তুম* (২০০৪),*বীৰ-জাৰা* (২০০৪), *কভি আলবিদা না কেহনা* (২০০৬) আৰু অপৰাধ কমেডী *বাণ্টি ঔৰ বাবলি* (২০০৫)। তেওঁ ৰাজনৈতিক থ্ৰিলাৰ *যুৱ*ত (২০০৪) এগৰাকী নিৰ্যাতিত পত্নী, *ব্লেক*ত (২০০৫) এগৰাকী বধিৰ আৰু অন্ধ মহিলা আৰু নাৰী-প্ৰধান ফেণ্টাচী ছবি *পহেলী*ত (২০০৫) এগৰাকী ৰাজস্থানী কইনাৰ চৰিত্ৰত অভিনয় কৰাৰ বাবেও প্ৰশংসা লাভ কৰে। তেওঁ যশ ৰাজ ফিল্মছৰ কেইবাখনো অসফল ছবিত অভিনয় কৰে, যাৰ বাবে সমালোচকসকলে তেওঁৰ চৰিত্ৰ নিৰ্বাচনৰ ত্ৰুটিৰ বাবে দুখ প্ৰকাশ কৰিছিল। এইটো অৱস্থাৰ সলনি হয় যেতিয়া মুখাৰ্জীয়ে এগৰাকী সাংবাদিকৰ ভুমিকাত অভিনয় কৰা থ্ৰিলাৰ *নো ৱান কিল্ড জেছিকা* (২০১১) মুক্তি পায়। তেওঁলৈ আৰু অধিক সফলতা আহিছিল থ্ৰিলাৰ ছবি *তালাচ: দ্য এক্সচাৰ লাইজ উইদিন* (২০১২), মাৰ্দানী (২০১৪), *মাৰ্দানি ২* (২০১৯), আৰু কমেডী-ড্ৰামা *হিচকি*য়ে (২০১৮)।*হিচকি* তেওঁৰ সৰ্বাধিক উপাৰ্জনকাৰী ছবি হিচাপে আত্মপ্ৰকাশ কৰিছিল।

মুখাৰ্জী বিভিন্ন মানৱীয় বিষয়ৰ সৈতে জড়িত। তেওঁ মহিলা আৰু শিশুসকলে সন্মুখীন হোৱা সমস্যাবোৰৰ বিষয়ে যথেষ্ট সোচ্চাৰ। তেওঁ বহুতো মঞ্চ অনুষ্ঠানত অংশগ্ৰহণ কৰিছে আৰু ২০০৯ চনৰ ৰিয়েলিটি শ্বো ডান্স প্ৰিমিয়াৰ লীগৰ বিচাৰকৰ দায়িত্ব গ্ৰহণ কৰিছিল। 

## তথ্য উৎস

## বাহ্যিক সংযোগ

* 
* 
 শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
মনীষ নাৰৱাল

**মনীষ নাৰৱাল** (; জন্ম ১৭ অক্টোবৰ ২০০১) এজন ভাৰতীয় পেৰা পিষ্টল শ্বুটাৰ। তেওঁ ২০২১ চনত জাপানৰ টকিঅ'ত অনুষ্ঠিত ২০২০ গ্ৰীষ্মকালীন পেৰালিম্পিকত শ্বুটিং প্ৰতিযোগিতাৰ মিশ্ৰিত পি৪ ৫০ মিটাৰ পিষ্টল এছএইচ১ শাখাত স্বৰ্ণ পদক অৰ্জন কৰে। ২০২০ চনত ভাৰত চৰকাৰে তেওঁক অৰ্জুন বঁটা প্ৰদান কৰে। ৱৰ্ল্ড শ্বুটিং পেৰা স্প’ৰ্ট ৰেংকিঙৰ মতে তেওঁ পুৰুষৰ ১০ মিটাৰ এয়াৰ পিষ্টল এছ এইচ ১ ত বিশ্বৰ ভিতৰতে চতুৰ্থ স্থান লাভ কৰিছে। ২০২৪ চনত পেৰিছত অনুষ্ঠিত হোৱা গ্ৰীষ্মকালীন পেৰালিম্পিকত তেওঁ ৰূপৰ পদক লাভ কৰে।

## কেৰিয়াৰ
নাৰৱালে ২০১৬ চনত হাৰিয়ানাৰ ফৰিদাবাদত পিষ্টল শ্বুটিং আৰম্ভ কৰিছিল। ২০১৯ চনৰ বিশ্ব চেম্পিয়নশ্বিপত তেওঁ ব্ৰঞ্জ পদক লাভ কৰে। ২০২১ চনৰ পেৰা শ্বুটিং বিশ্বকাপত পি৪ মিশ্ৰিত ৫০ মিটাৰ পিষ্টল এছএইচ১ ইভেণ্টত ২২৯.১ পইণ্টেৰে বিশ্ব অভিলেখ গঢ়ি স্বৰ্ণ পদক অৰ্জন কৰে। তেওঁ ৰাষ্ট্ৰীয় আৰু আন্তঃৰাষ্ট্ৰীয় প্ৰতিযোগিতাত স্বৰ্ণ, ৰূপ আৰু ব্ৰঞ্জৰ পদককে ধৰি কেইবাটাও পদক জিকিছে।

তেওঁ ২০২১ চনত জাপানৰ টকিঅ'ত অনুষ্ঠিত ২০২০ গ্ৰীষ্মকালীন পেৰালিম্পিকত ভাৰতীয় দলক প্ৰতিনিধিত্ব অংশগ্ৰহণৰ বাবে যোগ্যতা অৰ্জন কৰিছিল। প্ৰতিযোগিতাখনত তেওঁ দুটা ইভেণ্টত অংশ লৈছিল: পুৰুষৰ পি১ ১০ মিটাৰ এয়াৰ পিষ্টল এছএইচ১ আৰু মিশ্ৰিত পি৪ ৫০ মিটাৰ পিষ্টল এছএইচ১। ১০ মিটাৰৰ শাখাত তেওঁ সপ্তম স্থান লাভ কৰে। ৫০ মিটাৰৰ শাখাত ২১৮.২ পইণ্টেৰে তেওঁ স্বৰ্ণ পদক অৰ্জন কৰে। একেটা ইভেণ্টতে ভাৰতৰ সিংৰাজ আধানাই ২১৬.৭ পইণ্টেৰে ৰূপৰ পদক অৰ্জন কৰে। 

২০২৪ চনত পেৰিছত অনুষ্ঠিত হোৱা গ্ৰীষ্মকালীন পেৰালিম্পিকত ১০ মিটাৰ এয়াৰ পিষ্টল এছএইচ১ প্ৰতিযোগিতাত তেওঁ ৰূপৰ পদক লাভ কৰে।

## বঁটা আৰু সন্মান
* ভাৰত চৰকাৰৰ দ্বাৰা ২০২০ অৰ্জুন বঁটা
* ভাৰতৰ সৰ্বোচ্চ ক্ৰীড়া সন্মান মেজৰ ধ্যানচান্দ খেলৰত্ন বঁটা, ২০২১

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতৰ পেৰা-শ্বুটাৰ
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
শ্ৰেণী:মেজৰ ধ্যান চান্দ খেলৰত্ন বঁটা বিজয়ী
এচিদ আক্ৰমণ

**এচিড আক্ৰমণ** () হ’ল কোনো ব্যক্তিৰ শৰীৰলৈ লক্ষ্য কৰি এচিদ বা তেনে জাতীয় ক্ষতিকৰ দাহ্য তৰল নিক্ষেপ কৰা আৰু ই হৈছে এক প্ৰকাৰৰ হিংসাত্মক আক্ৰমণ; যাৰ উদ্যেশ্য শৰীৰৰ অংশবিশেষ, বিশেষকৈ মুখমণ্ডল বিকৃত কৰা বা হত্যা কৰা।   এই আক্ৰমণৰ অপৰাধীসকলে  ভুক্তভোগীসকলৰ ওপৰত  ক্ষয়কাৰী তৰল নিক্ষেপ কৰি শৰীৰ  জ্বলাই দিয়ে, ছালৰ কোষকলা ক্ষতিগ্ৰস্ত কৰে,  প্ৰায়ে হাড়বোৰ উন্মুক্ত হয় আৰু কেতিয়াবা দ্ৰৱীভূতও হয়। এচিড আক্ৰমণৰ ফলত  স্থায়ী অন্ধত্ব হ'ব পাৰে। 

এই আক্ৰমণবোৰত সচৰাচৰ আটাইতকৈ ব্যৱহৃত এচিড হৈছে ছালফিউৰিক আৰু নাইট্ৰিক এচিড। হাইড্ৰক্ল'ৰিক এচিড কেতিয়াবা ব্যৱহাৰ কৰা হয়, কিন্তু ই যথেষ্ট কম ক্ষতিকাৰক। বিশেষকৈ সেইবোৰ ঠাইত য'ত শক্তিশালী এচিড নিয়ন্ত্ৰিত বজাৰতহে পোৱা যায়, তাত শক্তিশালী ক্ষাৰীয় সামগ্ৰী, যেনে কষ্টিক চ’ডা (ছডিয়াম হাইড্ৰক্সাইড) আদিৰ জলীয় দ্ৰৱণ ব্যৱহাৰ কৰা হয়।

এই আক্ৰমণবোৰৰ দীৰ্ঘম্যাদী পৰিণামবোৰৰ ভিতৰত থাকিব পাৰে অন্ধত্ব, লগতে চকু জ্বলা-পোৰা কৰা, মুখ আৰু শৰীৰৰ গুৰুতৰ স্থায়ী দাগ,  লগতে সুদূৰপ্ৰসাৰী সামাজিক, মানসিক আৰু অৰ্থনৈতিক অসুবিধা।

বৰ্তমান সময়ত পৃথিৱীৰ বিভিন্ন প্ৰান্তত এচিড আক্ৰমণৰ খবৰ পোৱা যায়, যদিও সাধাৰণতে এনেকুৱা ঘটনা বেছিকৈ সংঘটিত হয় উন্নয়নশীল দেশবোৰত। ১৯৯৯ চনৰ পৰা ২০১৩ চনলৈ মুঠ ৩,৫১২ জন বাংলাদেশী লোকক এচিডৰে আক্ৰমণ কৰা হৈছিল।  অপৰাধীৰ বিৰুদ্ধে কঠোৰ আইনী ব্যৱস্থা গ্ৰহণ আৰু এচিড বিক্ৰীৰ ওপৰত কৰা নিয়ন্ত্ৰণৰ বাবে ২০০২ চনৰ পৰা প্ৰতি বছৰে এনে ঘটনাৰ হাৰ ১৫-২০% হ্ৰাস পাইছে।  ভাৰতত এচিড আক্ৰমণ  প্ৰতি বছৰে বৃদ্ধি হৈ আহিছে আৰু বছৰি ২৫০-৩০০টা ঘটনা সংঘটিত হয়।  "এচিড চাৰ্ভাইভাৰ্ছ ট্ৰাষ্ট ইণ্টাৰনেচনেল"ৰ  মতে প্ৰকৃত সংখ্যা ১০০০ অতিক্ৰম কৰিব পাৰে।

## আক্ৰমণৰ কাৰণ
আক্ৰমণকাৰীৰ উদ্দেশ্য প্ৰায়ে ভুক্তভোগীজনক হত্যা কৰাৰ সলনি অপমানিত কৰা। ব্ৰিটেইনত এনে আক্ৰমণ, বিশেষকৈ পুৰুষৰ বিৰুদ্ধে হোৱা আক্ৰমণৰ বিষয়ে কম কৈ অভিযোগ দাখিল কৰা হয় আৰু ইয়াৰ ফলস্বৰূপে এনে বহু ঘটনা চৰকাৰী পৰিসংখ্যাত প্ৰকাশ নাপায়। অপৰাধীসকলে কৰা আক্ৰমণৰ সচৰাচৰ কিছুমান কাৰণৰ ভিতৰত আছে:
*প্ৰেম আৰু যৌন প্ৰত্যাখ্যানৰ বাবে হোৱা ব্যক্তিগত বিবাদ
*যৌন সম্পৰ্কীয় ঈৰ্ষা আৰু কামনা
*যৌন সম্পৰ্ক কৰাত অমান্তি হোৱা, বিবাহৰ প্ৰস্তাৱ আৰু যৌতুকৰ দাবী অস্বীকাৰ কৰাৰ বাবে লোৱা প্ৰতিশোধ
*সামাজিক, ৰাজনৈতিক আৰু ধৰ্মীয় অনুপ্ৰেৰণা
*দলবদ্ধ হিংসা আৰু প্ৰতিশোধ
*সংখ্যালঘু বিৰোধী বৈষম্য
*ভূমিৰ মালিকীস্বত্ব, পোহনীয়া জন্তু, বাসস্থান আৰু সম্পত্তিৰ ওপৰত হোৱা বিবাদ

## লৈংগিক অনুপাত
ভুক্তভোগী আৰু অপৰাধীসকলৰ লৈংগিক অনুপাতৰ সঠিক অনুমান কৰা কঠিন; কিয়নো বহুতো এচিড আক্ৰমণ ঘটনা নথিভুক্ত কৰা নহয়। উদাহৰণ স্বৰূপে ২০১০ চনত "দ্য লেঞ্চেট"-এ (The Lancet ) কৰা এক অধ্যয়নত বৰ্ণনা কৰা হৈছিল যে পাকিস্তানত এচিড আক্ৰমণৰ ঘটনাৰ কোনো নিৰ্ভৰযোগ্য পৰিসংখ্যা নাই। 

২০০৭ চনৰ এক সমীক্ষাত যোৱা ৪০ বছৰত ১৩খন দেশত ২৪টা অধ্যয়ন বিশ্লেষণ কৰা হৈছিল, য'ত ৭৭১ টা ঘটনা সামৰি লোৱা হৈছিল। [15] লণ্ডন স্থিত দাতব্য সংস্থা "এচিড চাৰ্ভাইভাৰ্ছ ট্ৰাষ্ট ইণ্টাৰনেচনেল"ৰ মতে, ৮০% এচিড আক্ৰমণ মহিলাৰ ওপৰত হয়, আৰু এচিড আক্ৰমণৰ সংখ্যা যথেষ্ট কমকৈ দেখুওৱা হয়। কিছুমান অঞ্চলত, পুৰুষৰ দ্বাৰা মহিলা ভুক্তভোগীসকলৰ ওপৰত কৰা আক্ৰমণ প্ৰায়ে *যদি মই তোমাক নাপাওঁ, আন কোনেও তোমাক পাব নোৱাৰে* জাতীয় মানসিকতাৰ দ্বাৰা পৰিচালিত হয়। 

## তথ্য সংগ্ৰহ

শ্ৰেণী:নাৰীৰ বিৰুদ্ধে হিংসা
প্ৰমোদ ভগত

**প্ৰমোদ ভগত** (; জন্ম: ৪ জুন ১৯৮৮) এজন ভাৰতীয় পেছাদাৰী পেৰা-বেডমিণ্টন খেলুৱৈ। ছেপ্টেম্বৰ ২০২১-ৰ তথ্য অনুসৰি, তেওঁ পেৰা-বেডমিণ্টন পুৰুষৰ একক এছএল৩ শাখাত বিশ্বৰ প্ৰথম স্থানৰ আছে। তেওঁ ২০২১ চনত জাপানত অনুষ্ঠিত টকিঅ' ২০২০ গ্ৰীষ্মকালীন পেৰালিম্পিকত ভাৰতক প্ৰতিনিধিত্ব কৰি পুৰুষৰ একক এছএল৩ বেডমিণ্টন প্ৰতিযোগিতাত স্বৰ্ণ পদক লাভ কৰে। তেওঁ হৈছে ভাৰতৰ বাবে বেডমিণ্টনত অলিম্পিক বা পেৰালিম্পিকত স্বৰ্ণ পদক লাভ কৰা প্ৰথমগৰাকী ব্যক্তি। ২০১৯ চনত ভাৰত চৰকাৰে তেওঁক অৰ্জুন বঁটা প্ৰদান কৰে।

## প্ৰাৰম্ভিক জীৱন
ভগতৰ জন্ম হৈছিল বিহাৰৰ বৈশালী জিলাৰ হাজীপুৰত। পাঁচ বছৰ বয়সত তেওঁ বাওঁ ভৰিত আসোঁৱাহে দেখা দিছিল। ১৩ বছৰ বয়সত তেওঁ বেডমিণ্টন খেল চাবলৈ গৈছিল আৰু খেলখনৰ প্ৰতি আকৰ্ষিত হৈছিল। পৰৱৰ্তী ২ বছৰৰ বাবে তেওঁ বেডমিণ্টনৰ ফুটৱৰ্ক, ফিটনেছ আৰু খেলৰ ফিক্সাৰে শিকিছিল। প্ৰমোদে ১৫ বছৰ বয়সত শাৰীৰিকভাৱে সক্ষম শ্ৰেণীৰ খেলুৱৈসকলৰ বিৰুদ্ধে তেওঁৰ প্ৰথম প্ৰতিযোগিতা খেলিছিল। দৰ্শকে তেওঁক
উৎসাহিত কৰিছিল, যাৰ ফলত তেওঁ বেডমিণ্টনক কেৰিয়াৰ হিচাপে লৈ আগবাঢ়ি যাবলৈ অনুপ্ৰাণিত হৈছিল।

## বঁটা আৰু সন্মান
* ভাৰত চৰকাৰৰ দ্বাৰা ২০১৯ অৰ্জুন বঁটা
* উৰিষ্যা চৰকাৰৰ দ্বাৰা ২০১৯ বিজু পাটনায়ক ক্ৰীড়া বঁটা
* ভাৰতৰ সৰ্বোচ্চ ক্ৰীড়া সন্মান মেজৰ ধ্যানচান্দ খেলৰত্ন বঁটা, ২০২১

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতীয় পেৰা-বেডমিণ্টন খেলুৱৈ
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
শ্ৰেণী:মেজৰ ধ্যান চান্দ খেলৰত্ন বঁটা বিজয়ী
ৰাষ্ট্ৰীয় পোষণ মাহ

**ৰাষ্ট্ৰীয় পোষণ মাহ** হৈছে ভাৰত চৰকাৰৰ এক জনকল্যাণমূলক কাৰ্য্যসূচী। ভাৰতত পোষণ অভিযানক গতি প্ৰদান কৰিবলৈ ২০১৮ চনৰ ২৪ জুলাই তাৰিখে 'ভাৰতৰ পুষ্টি প্ৰত্যাহ্বানৰ ওপৰত ৰাষ্ট্ৰীয় পৰিষদে' ছেপ্টেম্বৰ মাহটো ৰাষ্ট্ৰীয় পোষণ মাহ হিচাপে উদযাপন কৰাৰ সিদ্ধান্ত লয়। এই মাহত সকলো ভাৰতৰ সমূহ ৰাজ্য তথা কেন্দ্ৰীয় শাসিত অঞ্চলসমূহৰ দ্বাৰা তৃণমূল স্তৰলৈকে পুষ্টি সজাগতা সম্পৰ্কীয় কাৰ্যকলাপ সম্পন্ন কৰা হয়। পোষণ অভিযান বা ৰাষ্ট্ৰীয় পুষ্টি অভিযান হৈছে ভাৰত চৰকাৰৰ এক জনকল্যাণমূলক কাৰ্যসূচী। এই অভিযান ৬ বছৰ বয়সলৈকে শিশু, কিশোৰী, গৰ্ভৱতী মহিলা আৰু স্তন্যপান কৰাই থকা মাতৃসকলৰ পুষ্টিগত স্থিতি উন্নত কৰাৰ বাবে আৰম্ভ কৰা হৈছে। শিশু, কিশোৰী, গৰ্ভৱতী আৰু স্তনপান কৰাই থকা মহিলা, তেওঁলোকৰ পৰিয়ালৰ সদস্য (স্বামী, পিতৃ, শাহুৱেক) আৰু সমাজৰ সদস্য, স্বাস্থ্য সেৱা প্ৰদানকাৰী (এএনএম, আশা, অংগনবাদী কৰ্মী) মাজত পুষ্টি সজাগতা বৃদ্ধি কৰা আৰু সকলোৰে বাবে স্বাস্থ্য আৰু পুষ্টি নিশ্চিত কৰাটোৱেই পোষণ অভিযানৰ লক্ষ্য।

## লক্ষ্য আৰু উদ্দেশ্য
সমুদায়সমূহক একগোট কৰাটো নিশ্চিত কৰাৰ লগতে জনসাধাৰণৰ অংশগ্ৰহণ শক্তিশালী কৰাৰ বাবে প্ৰতি বছৰে ছেপ্টেম্বৰ মাহটো সমগ্ৰ ভাৰততে পোষণ মাহ হিচাপে উদযাপন কৰা হয়। উক্ত মাহটোত মানৱ শৰীৰৰ বাবে সঠিক পুষ্টিৰ গুৰুত্ব আৰু ভূমিকাৰ ওপৰত আলোকপাত কৰা হয়। মানৱ শৰীৰৰ সুচাৰু কাম-কাজ আৰু বিকাশৰ বাবে অত্যাৱশ্যকীয় পুষ্টি আৰু কেলৰিৰ সংমিশ্ৰণৰ সৈতে এক সন্তুলিত আহাৰ প্ৰয়োজনীয়তাৰ দিশটোতো ই গুৰুত্ব প্ৰদান কৰে।

পোষণ মাহৰ সময়ত, সমগ্ৰ দেশতে তৃণমূল স্তৰলৈকে পুষ্টি সজাগতা সম্পৰ্কীয় কাৰ্যকলাপ সম্পন্ন কৰা হয়। পোষণ মাহ উদযাপনৰ জৰিয়তে অংগনৱাড়ী কৰ্মী তথা স্বাস্থ্য আৰু পৰিয়াল কল্যাণ বিভাগৰ মাধ্যমেৰে মহিলা আৰু শিশু বিকাশ বিভাগৰ দৰে কাৰ্যকৰী বিভাগ আৰু সংস্থাসমূহে আশাকৰ্মী, এএনএম আদিৰ জৰিয়তে কাৰ্যকলাপবোৰ সম্পাদন কৰা আৰু মহিলা আৰু শিশুসকলৰ বাবে এক স্বাস্থ্যকৰ ভৱিষ্যত নিশ্চিত কৰাৰ বাবে গোটেই মাহটোত সামগ্ৰিক পুষ্টিৰ বাৰ্তা প্ৰচাৰ কৰাৰ উদ্দেশ্য বান্ধি লোৱা হৈছে। এই উদ্দেশ্য আগত ৰাখি ছেপ্টেম্বৰ মাহটোত মহিলা আৰু শিশু বিকাশ বিভাগৰ দৰে কাৰ্যকৰী বিভাগ আৰু সংস্থা, আশাকৰ্মী, এএনএম, প্ৰাথমিক স্বাস্থ্য কেন্দ্ৰ, সামূহিক স্বাস্থ্য কেন্দ্ৰ, বিদ্যালয় শিক্ষা আৰু সাহিত্য বিভাগৰ জৰিয়তে বিদ্যালয়, পঞ্চায়তৰ জৰিয়তে পঞ্চায়তী ৰাজ বিভাগ, আৰু গ্ৰামোন্নয়ন ট্ৰাফ স্ব-সহায়ক গোটৰ জৰিয়তে কাৰ্যকলাপবোৰ সম্পাদন কৰাৰ লগতে আৰু সজাগতাৰ বাৰ্তা প্ৰচাৰ কৰা হয়।

## বিষয়বস্তু
প্ৰতি বছৰে পোষণ মাহ উদযাপন কৰিবলৈ এক নিৰ্দিষ্ট বিষযবস্তু বাছনি কৰা হয়। ২০২১ চনত ভাৰতত ’’আজাদী কা অমৃত মহোৎসৱ’’ উদযাপন কৰি থকাৰ বাবে ইয়াৰ সামগ্ৰিক প্ৰসাৰ ক্ষিপ্ৰতৰ কৰাটো নিশ্চিত কৰাৰ বাবে গোটেই মাহটোক সামগ্ৰিক পুষ্টি উন্নত কৰাৰ দিশত সাপ্তাহিক বিষয়বস্তুত বিভক্ত কৰা হৈছে।

### ২০২১ চনৰ বিষয়বস্তু
মহিলা আৰু শিশু বিকাশ মন্ত্ৰালয়ে চাৰিটা সাপ্তাহিক বিষয়বস্তুৰ সৈতে গোটেই মাহটোত কেইবাটাও কাৰ্যকলাপৰ পৰিকল্পনা কৰিছে।
প্ৰথম বিষয়টো হৈছে "পোষণ বটিকা" হিচাপে বৃক্ষৰোপণ কাৰ্যসূচী আৰু ইয়াক প্ৰথমটো সপ্তাহ অৰ্থাৎ ১-৭ ছেপ্টেম্বৰৰ ভিতৰত পালন কৰা হ'ব। দ্বিতীয় বিষয়টো হৈছে পুষ্টিৰ বাবে যোগ আৰু আয়ুষ (AYUSH)। ইয়াক ৮-১৫ ছেপ্টেম্বৰৰ ভিতৰত পালন কৰা হ'ব।
কিছুসংখ্যক নিৰ্বাচিত জিলাৰ অংগনৱাড়ী হিতাধিকাৰীসকলক 'আঞ্চলিক পুষ্টি কিট' বিতৰণ হিচাপে তৃতীয় বিষয়টো ধাৰ্য কৰা হৈছে আৰু ইয়াক ১৬-২৩ ছেপ্টেম্বৰৰ ভিতৰত পালন কৰা হ'ব।
চতুৰ্থ বিষয়টো হৈছে 'এছ.এ.এম. (Severely Acute Malnourished, গুৰুতৰভাৱে অত্যন্ত পুষ্টিহীন) শিশুৰ চিনাক্তকৰণ আৰু পুষ্টিকৰ খাদ্য বিতৰণ' আৰু ইয়াক অন্তিম সপ্তাহত পালন কৰা হ'ব।

## তথ্যসূত্ৰ

শ্ৰেণী:ভাৰতৰ চৰকাৰী যোজনা আৰু নীতি
মনোজ চৰকাৰ

**মনোজ চৰকাৰ** () হৈছে এজন ভাৰতীয় পেছাদাৰী পেৰা-বেডমিণ্টন খেলুৱৈ। পুৰুষৰ একক এছএল৩ প্ৰতিযোগিতাত তেওঁ ২০১৭ বিডব্লিউএফ পেৰা-বেডমিণ্টন বিশ্ব চেম্পিয়নশ্বিপত ৰূপৰ পদক আৰু টকিঅ' ২০২০ গ্ৰীষ্মকালীন পেৰালিম্পিকত ব্ৰঞ্জৰ পদক অৰ্জন কৰে। ২০১৮ চনত ভাৰত চৰকাৰে তেওঁক অৰ্জুন বঁটা প্ৰদান কৰে।

## প্ৰাৰম্ভিক জীৱন
এবছৰ বয়সত ভুল চিকিৎসাৰ ফলত পিপিআৰপি নিম্ন অঙ্গ (ভৰি)-ৰ বিকলাংগতাত ভুগে। তেওঁ এক সাধাৰণ পৰিয়ালৰ পৰা আহিছে আৰু তেওঁৰ দুজন সহোদৰ আছে।

## কেৰিয়াৰ
মনোজে আন্তঃৰাষ্ট্ৰীয় প্ৰতিযোগিতা বহু সংখ্যক পদক লাভ কৰিছে। ২০১৭ চনৰ থাইলেণ্ড পেৰা-বেডমিণ্টন আন্তঃৰাষ্ট্ৰীয় প্ৰতিযোগিতাত পুৰুষৰ এককত ৰূপৰ পদক, ২০১৭ উগাণ্ডা পেৰা-বেডমিণ্টন আন্তঃৰাষ্ট্ৰীয় প্ৰতিযোগিতাত স্বৰ্ণ পদক, ২০১৬ আইৰিছ পেৰা-বেডমিণ্টন আন্তঃৰাষ্ট্ৰীয়ত ৰূপৰ পদক আৰু ২০১৫ বিডব্লিউএফ পেৰা-বেডমিণ্ট বিশ্ব চেম্পিয়নশ্বিপত পুৰুষৰ দ্বৈত প্ৰতিযোগিতাত স্বৰ্ণ পদক লাভ কৰে। তেওঁ ২০১৮ চনৰ মে' মাহত তুৰস্ক পেৰা-বেডমিণ্টন আন্তঃৰাষ্ট্ৰীয় চেম্পিয়নশ্বিপতো স্বৰ্ণ পদক অৰ্জন কৰিছিল।

২০২১ চনত জাপানত অনুষ্ঠিত টকিঅ' ২০২০ গ্ৰীষ্মকালীন পেৰালিম্পিকত তেওঁ পুৰুষৰ একক এছএল৩ বেডমিণ্টন প্ৰতিযোগিতাত ব্ৰঞ্জৰ পদক অৰ্জন কৰে। ছেমিফাইনেলত যুক্তৰাজ্যৰ ডেনিয়েল বেথেলৰ হাতত ০–২ (৮–২১, ১০–২১) ব্যৱধানত পৰাস্ত হোৱাৰ পাছত ব্ৰঞ্জৰ পদকৰ বাবে খেলা খেলত তেওঁ জাপানৰ ডাইচুকে ফুজিহাৰাক ২–০ (২২–২০, ২১–১৩)-ত পৰাজিত কৰি ব্ৰঞ্জৰ পদক লাভ কৰে। একেটা শাখাতে ভাৰতৰ প্ৰমোদ ভগতে স্বৰ্ণ পদক লাভ কৰে।

## বঁটা আৰু সন্মান
* ভাৰত চৰকাৰৰ দ্বাৰা ২০১৮ অৰ্জুন বঁটা

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতীয় পেৰা-বেডমিণ্টন খেলুৱৈ
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
সুহাস ললিনাকেৰী য়াথিৰাজ

**সুহাস ললিনাকেৰী য়াথিৰাজ** (; জন্ম: ২ জুলাই ১৯৮৩) হৈছে এগৰাকী ভাৰতীয় প্ৰসাশনিক বিষয়া তথা পেছাদাৰী পেৰা-বেডমিণ্টন খেলুৱৈ। সুহাসে ভাৰতীয় প্ৰশাসনিক সেৱাত যোগদান কৰি উত্তৰ প্ৰদেশৰ বিভিন্ন জিলাৰ উপায়ুক্ত হিচাপে কাৰ্যনিৰ্বাহ কৰি আহিছে। ২০১৮ চনৰ মাৰ্চ মাহত বাৰাণসীত অনুষ্ঠিত দ্বিতীয় ৰাষ্ট্ৰীয় পেৰা-বেডমিণ্টন চেম্পিয়নশ্বিপত পুৰুষৰ একক শাখাত স্বৰ্ণ পদক জয় কৰি তেওঁ ৰাষ্ট্ৰীয় চেম্পিয়ন হয়। ২০২১ চনত জাপানৰ টকিঅ'ত অনুষ্ঠিত ২০২০ গ্ৰীষ্মকালীন পেৰালিম্পিকত তেওঁ পুৰুষৰ একক এছএল৪ বেডমিণ্টন প্ৰতিযোগিতাৰ ৰূপৰ পদক অৰ্জন কৰে।

## ব্যক্তিগত জীৱন
সুহাস য়াথিৰাজৰ জন্ম হৈছিল ভাৰতৰ কৰ্ণাটক ৰাজ্যৰ হাছানত। তেওঁৰ পিতৃৰ নাম য়াথিৰাজ এল কে আৰু মাতৃৰ নাম জয়শ্ৰী চি এছ। তেওঁৰ পিতৃ এজন চৰকাৰী বিষয়া হোৱা সূত্ৰে তেওঁৰ বিভিন্ন ঠাইত নিযুক্তিৰ সময়ত তেওঁলোক সপৰিয়ালে সেই ঠাইসমূহলৈ স্থানান্তৰ হ'ব লগা হৈছিল। তেওঁৰ প্ৰাৰম্ভিক স্কুলীয়া শিক্ষা হাছান জিলাৰ ওচৰৰ ডুডাত হৈছিল। তেওঁ তেওঁৰ মাধ্যমিক শিক্ষা কৰ্ণাটকৰ শিৱমোগাৰ ডিভিএছ স্বতন্ত্ৰ মহাবিদ্যালয় কৰিছিল। তেওঁ ২০০৪ চনত কম্পিউটাৰ বিজ্ঞান আৰু অভিযান্ত্ৰিক শাখাত স্নাতক পাঠ্যক্ৰম কৰ্ণাটকৰ সুৰথকালৰ ৰাষ্ট্ৰীয় প্ৰযুক্তিবিদ্যা প্ৰতিষ্ঠানৰ পৰা সম্পন্ন কৰে।

## কেৰিয়াৰ
চীনৰ বেইজিংত অনুষ্ঠিত ২০১৬ চনৰ এছিয়ান পেৰা বেডমিণ্টন চেম্পিয়নশ্বিপত সুহাসে ইণ্ডোনেছিয়াৰ হেৰী চুচানটোক পৰাস্ত কৰি স্বৰ্ণ পদক জয় কৰে। সেইসময়ত তেওঁ আজমগড়ৰ জিলাৰ উপায়ুক্তৰূপে কাৰ্যনিৰ্বাহ কৰি আছিল। তেওঁ পেছাদাৰী আন্তঃৰাষ্ট্ৰীয় বেডমিণ্টন চেম্পিয়নশ্বিপ জয় কৰা প্ৰথম ভাৰতীয় আমোলা হিচাপে পৰিগণিত হয়।

২০২১ চনত জাপানত অনুষ্ঠিত টকিঅ' ২০২০ গ্ৰীষ্মকালীন পেৰালিম্পিকত তেওঁ পুৰুষৰ একক এছএল৪ বেডমিণ্টন প্ৰতিযোগিতাত ৰূপৰ পদক অৰ্জন কৰে। প্ৰতিযোগিতাখনৰ ফাইনেলত তেওঁ বিশ্বৰ ১ নম্বৰ খেলুৱৈ ফ্ৰান্সৰ লুকাচ মাজুৰৰ হাতত ১–২ (২১–১৫, ১৭–২১, ১৫–২১) ব্যৱধানত পৰাস্ত হৈ ৰূপৰ পদক লাভ কৰে।

## বঁটা আৰু সন্মান
২০১৬ চনৰ ডিচেম্বৰত তেওঁক উত্তৰ প্ৰদেশৰ সৰ্বোচ্চ অসামৰিক সন্মান যশ ভাৰতী বঁটা প্ৰদান কৰা হয়। ২০১৬ চনৰ ৩ ডিচেম্বৰত ৰাষ্ট্ৰসংঘৰ আন্তঃৰাষ্ট্ৰীয় প্ৰতিবন্ধী ব্যক্তি দিৱসৰ দিনা তেওঁ পেৰা ক্ৰীড়াৰ ক্ষেত্ৰ আগবঢ়োৱা অবদানৰ বাবে উত্তৰ প্ৰদেশ চৰকাৰৰ পৰা বঁটা লাভ কৰে। প্ৰসাশনিক ক্ষেত্ৰত আগবঢ়োৱা সেৱাৰ বাবে তেওঁ কেইবাটাও বঁটা লাভ কৰিছে। উৎকৃষ্ট প্ৰদৰ্শনৰ বাবে তেওঁক প্ৰধানমন্ত্ৰীজন ধন বঁটাৰ বাবে মনোনীতও কৰা হৈছিল।

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতীয় পেৰা-বেডমিণ্টন খেলুৱৈ
শ্ৰেণী:ভাৰতীয় প্ৰশাসনিক সেৱাৰ বিষয়া
শ্ৰেণী:পেৰালিম্পিকত পদক বিজয়ী ভাৰতীয়
প্ৰবীণ কুমাৰ

**প্ৰবীণ কুমাৰ** (; ১৫ মে' ২০০৩, নয়ডা, উত্তৰ প্ৰদেশ) এজন ভাৰতীয় পেৰা হাই জাম্প এথলীট। তেওঁ ২০২১ চনত অনুষ্ঠিত টকিঅ' ২০২০ গ্ৰীষ্মকালীন পেৰালিম্পিকত ভাৰতক প্ৰতিনিধিত্ব কৰি ২.০৭ মিটাৰ অতিক্ৰম কৰি পুৰুষৰ হাই জাম্প টি৬৪ শ্ৰেণীত ৰূপৰ পদক অৰ্জন কৰিছিল। ২০২৪ চনৰ পেৰিছ পেৰালিম্পিকত আৰু এছিয়ান পেৰা গেমছ ২০২২ৰ স্বৰ্ণ পদক লাভ কৰিছিল। পেৰা-এথলেটিক্স খেলত তেওঁৰ উৎকৃষ্ট উপলব্ধিৰ বাবে ভাৰত চৰকাৰে তেওঁক ২০২৪ বৰ্ষৰ দেশৰ সৰ্বোচ্চ ক্ৰীড়া সন্মান মেজৰ ধ্যানচান্দ খেলৰত্ন বঁটা প্ৰদান কৰে।

## প্ৰাৰম্ভিক জীৱন আৰু শিক্ষা
২০০৩ চনৰ ১৫ মে' তাৰিখে উত্তৰ প্ৰদেশৰ গৌতম বুদ্ধ নগৰ জিলাৰ জেৱাৰ তহচিলৰ গোবিন্দগড় গাঁৱৰ জাট পৰিয়ালত প্ৰবীণ কুমাৰৰ জন্ম হৈছিল। তেওঁ জেৱাৰৰ প্ৰজ্ঞান পাব্লিক স্কুলত দ্বাদশ শ্ৰেণীলৈকে অধ্যয়ন কৰিছিল। তেওঁ মটিলাল নেহৰু কলেজত স্নাতক ডিগ্ৰী লাভ কৰিছিল। তেওঁক সহায় কৰে অলিম্পিক গোল্ড কুৱেষ্ট নামৰ ক্ৰীড়া বেচৰকাৰী সংস্থাটোৱে।

## খেলুৱৈ জীৱন
২০২৪ চনৰ গ্ৰীষ্মকালীন পেৰালিম্পিকত প্ৰবীণ কুমাৰে সোণৰ পদক আৰু ২০২০ চনৰ গ্ৰীষ্মকালীন পেৰালিম্পিকত পুৰুষৰ হাই জাম্প টি৬৪ ইভেণ্টত ৰূপৰ পদক লাভ কৰে।

২০২৩ চনত ২০২৩ চনৰ ২৩ অক্টোবৰত চীনৰ হাংঝৌত অনুষ্ঠিত হোৱা ২০২২ চনৰ এছিয়ান পেৰা গেমছত তেওঁ পুৰুষৰ হাই জাম্প টি৬৪ শাখাত জয়লাভ কৰে। ফাইনেলত তেওঁ গেমছৰ ২.০২ মিটাৰ ৰেকৰ্ড ভংগ কৰে।

## তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:ভাৰতৰ এথলীট
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:মেজৰ ধ্যান চান্দ খেলৰত্ন বঁটা বিজয়ী